Зоир Мирзаев Қарши шаҳрида танқидий йиғилиш ўтказди ва ҳоким ўринбосарларини огоҳлантирди — ZiyoNews.uz\nҚарши шаҳрида Халқ депутатлари шаҳар кенгашининг навбатдан ташқари сессияси бўлиб ўтган. Унда шаҳарнинг янги ҳокими таништирилган. Бу ҳақда ҳокимлик ахборот хизмати хабар беряпти.\nСессия ишида ҳукумат раҳбарлари, вилоят ҳокимлиги мутасаддилари, депутатлар, Қарши шаҳрининг бир гуруҳ фаоллари қатнашди. Танқидий-таҳлилий руҳда ўтган йиғилишда ташкилий масала кўрилди. Шу кунгача Касби тумани ҳокими вазифасида ишлаб келган Нормўмин Яхшиевич Холбоев Қарши шаҳар ҳокими этиб тайинланди. Йиғилишда вилоят ҳокими вазифасини бажарувчи Зоир Мирзаев сўзга чиқди.\nВилоят ҳокими вазиятни ўнглаш, фаолиятни самарали ташкил этиш учун 3 та сектор раҳбари – Қарши шаҳар прокурори, ички ишлар ва солиқ органи раҳбарларига 3 ой муҳлат берилишини билдирган. Шунингдек, ҳоким ўринбосарлари ҳам ўзларига тегишли хулоса чиқаришлари кераклиги тушунтирилди.\nБундан ташқари, Қаршида аввал хусусийлаштирилган, аммо бугунги кунда бўш турган йирик завод ва корхоналар ҳали ҳам борлиги, улардан мақсадли фойдаланиш лозимлиги, ушбу объектлар негизида замонавий ишлаб чиқариш қувватларини босқичма-босқич ташкил этиш кераклиги билдирилган.\n“Қарши шаҳрида 1 йил ичида кўзга кўринарли ўзгаришлар қилиш керак. Бу ўзгаришлар халқнинг оғирини енгил қилсин”, — дейилди йиғилишда, дея хабар беради ҳокимлик ахборот хизмати.\nАйтилишича, йиғилишда аҳолини турар жой билан таъминлаш масаласи долзарб экани, бунга эҳтиёж йилдан йилга ошиб бораётгани ҳам таъкидланган. Кўп қаватли уйлар қурилиши суръатини ошириш бу муаммонинг мақбул ечими бўлиши қайд этилган. Бунинг учун Қарши шаҳрида 9, 12 ва 16 қаватли уйлар барпо қилиш имкониятларини ҳар томонлама ўрганиш, бунда энергия тежовчи қурилиш материалларидан фойдаланиш мақсадга мувофиқ бўлиши айтилган.


Ягонасан, мукаддас Ватан | Хабарлар | Самарқанд вилояти ҳокимлиги\nЯгонасан, мукаддас Ватан\nКеча Тойлоқ туманида мустақиллигимизнинг 26 йиллиги муносабати билан «Фидойинг бўлгаймиз сени, Ўзбекистон!» шиори остида маданий-маърифий тадбир бўлиб ўтди.\nЁшлар истироҳат боғида ташкил этилган тадбирда нуронийлар, фаол ёшлар, махсус ҳисобдан чиқарилаётган фуқаролар ва уларнинг оила аъзолари иштирок этди.\nТуман ҳокими П.Аҳмедов, ҳуқуқ-тартибот органлари вакиллари, нуронийлар, имом-хатиблар ва бошқалар мустақилликнинг мазмун-моҳияти, юртимиздаги осойишталик қадри, ёшларга яратилаётган имкониятлар, амалга оширилаётган ислоҳотлар ҳақида сўз юритди.\n– Бу каби тадбирлар ёшларимизни мустақилликнинг моҳиятини англашида, уларни ватанпарварлик руҳида тарбиялашда муҳим аҳамият касб этади, – дейди Ўзбекистон ёшлар иттифоқи туман кенгаши раиси Маҳмуд Ашуров. – Айниқса, махсус ҳисобда турувчи фуқароларнинг жамиятдаги ўрнини мустаҳкамлаш, уларнинг оила аъзоларида дахлдорлик ҳисини янада оширишга хизмат қилади. Бугунги тадбир давомида ушбу фуқароларнинг фарзандларидан 32 нафари спорт тўгаракларига жалб этилди.\nТадбир доирасида туман бандликка кўмаклашиш маркази томонидан меҳнат ярмаркаси ташкил этилди.\n– Меҳнат ярмаркасида туманимиздаги 50 дан ортиқ корхона, ташкилот ва муассасалар 100 га яқин бўш иш ўринлари билан иштирок этди, – дейди туман бандликка кўмаклашиш маркази бош мутахассиси Шерали Эргашев. – Ишсиз фуқароларнинг 33 нафарига ишга жойлашиши учун йўлланмалар берилди ва меҳнат шартномалари тузилди.\nШунингдек, тадбирда тумандаги банклар томонидан аҳоли, айниқса, ёшлар учун тадбиркорлик фаолиятини бошлаш ҳамда турли имтиёзли микрокредитлар олиш бўйича семинар-тренинглар ташкил этилди. Иштирокчиларга тадбиркорлик фаолиятини бошлаш юзасидан зарур маълумот ва тавсиялар берилди.\n– Мен адашиб ёт ғоялар таъсирига тушиб қолиб, осойишта ҳаётнинг қадрига етмаганимдан қаттиқ пушаймон бўлганман, – дейди махсус ҳисобда турувчи фуқаро Ш.Самадов. – Туман ҳокимлиги, ҳуқуқ-тартибот органлари, нуронийлар ва имом хатиблар томонидан олиб борилган суҳбатлар ва яратилган имкониятлардан унумли фойдаланиб фермерлик фаолиятимни йўлга қўйганман. Бугунги кунда ҳалол меҳнатим билан юртимиз равнақига ҳисса қўшмоқдаман.\nТадбир давомида спортнинг саккиз тури бўйича мусобақа ва кўргазмали намойишлар ташкил этилди. Мусобақа ғолиблари ва бир гуруҳ фаол ёшлар туман ҳокимлигининг фахрий ёрлиқ ва ҳамкор ташкилотларнинг совғалари билан тақдирланди.\nШу куни бу каби тадбирлар Ургут, Нарпай ва Пахтачи туманларида ҳам ташкил этилди.\nОхирги ўзгариш: 03/08/2017 20:11. Кўрилганлиги: 972\nМатериал манзили: https://samarkand.uz/press/news/yagonasan-mukaddas-vatan


01.06.2020\tЖамият Comments Off on Ошхоналар, буюм бозорлари ва жамоат транспортига рухсат йук. Амалда коладиган карантин талаблари руйхати\nУзбекистонда карантин даврида ижтимоий масофа саклаш, уч кишидан ортик йигилмаслик, фукароларнинг тиббий никобдан хамда антисептик воситаларидан фойдаланиши буйича талаблар амалда колади. Шунингдек, жамоат транспорти харакатига, умумий овкатланиш шохобчалари хамда буюм бозорлари фаолиятига такик уз кучида колади. Республика махсус комиссияси карори билан Узбекистонда 1 июндан айрим худудларда айрим сохалар фаолиятига рухсат …\n01.06.2020\tЖамият Comments Off on Карантин 15 июнгача узайтирилди. «Яшил» худудларда чекланган тартибда туй ва маросимларга рухсат берилади\nУзбекистон Республикасига коронавируснинг кириб келиши ва таркалишининг олдини олиш юзасидан чора-тадбирлар дастурини тайёрлаш буйича Республика махсус комиссиясининг навбатдаги ахбороти эълон килинди. Махсус комиссия карори билан амалдаги карантин талаблари 2020 йил 15 июнга кадар узайтирилди. Шу билан бирга 2020 йил 1 июндан бошлаб куйидаги фаолият турларига хам рухсат берилмокда: а) «кизил» худудларда: риэлторлик фаолияти; …\n01.06.2020\tСпорт Comments Off on Узбекистон чемпионати 5 июндан давом эттирилади\nФото: Tribuna.uz Футбол буйича Узбекистон чемпионати 5 июндан давом эттирилади. Бу хакда Республика махсус комиссияси карорида маълум килинган. «Футбол буйича халкаро ва ички мусобакаларга юкори даражада тайёргарлик куриш хамда уларда катнашиш максадида профессионал футбол клубларига уз укув машгулотларини санитария коидалари, нормалари ва гигиена нормативларига мувофик холда бошлашга хамда 2020 йил …\n01.06.2020\tЖамият Comments Off on Узбекистонда хизмат курсатган артист Хошим Арслонов оламдан утди\nУзбекистонда хизмат курсатган артист, дубляж устаси, таникли актёр Хошим Арслонов 64 ёшида оламдан утди. Бу маълумотни мархумнинг якинлари Kun.uz мухбирига тасдиклади. Фото: Узбекистон Киноарбоблари ижодий уюшмаси Маълум булишича, актёрнинг вафотига саратон хасталиги сабаб булган. Хошим Арслонов 1956 йилда Наманган вилоятида тугилган, 1977 йилда Тошкент театр институтини тамомлаган. 1977 йилдан 2017 …\nКуролланган жангарилар Кобулдаги Intercontinental Hotel мехмонхонасига хужум уюштирди\nИсроил Газо секторидан амалга оширилган ракета зарбаларига жавоб кайтарди\nУзбекистон жахон савдо ташкилотига кириши керакми?


Ўзбекистондан Хитойга ўтувчи газ қувирининг 4-тармоғи 800 миллилон долларга барпо этилади\n18 апрел 2021, Тошкент вақти: 08:31\nХитой миллий нефтгаз корпорацияси ва “Ўзбекнефтегаз” Марказий Осиё –Хитой газ қувирининг Ўзбекистондан ўтувчи тўртинчи тармоғининг лойиҳавий қиймати 800 миллион долларга тенг эканини маълум қилди.\nМосквадаги "Новости" агентлигиниг билдиришича, газ қувирининг Ўзбекистондан ўтувчи 200 километр узунликдаги 4-тармоғи қурилиши жорий йилнинг иккинчи яримида бошланади.\nТўртинчи тармоқнинг умумий узунлиги 1000 километрни ташкил этиб, у Туркманистон, Ўзбекистон, Тожикистон ва Қирғизистон ҳудуди орқали ўтади ва Марказий Осиё-Хитой газ қувирининг узатиш қувватини йилига 85 миллиард кубометрга тенглаштиради.\n2014 йилнинг декабрида газ қувирининг лойиҳавий қиймати 2,2 миллиард долларга, узатиш қуввати 25 миллиард кубометрга ва узунлиги 529 километрга тенг бўлган Ўзбекистондан ўтувчи учинчи тармоғи ишга туширилган эди.\nУмумий узунлиги 7000 километр бўлган Марказий Осиё - Хитой газ қувири қурилиши 2008 йилда бошланган. Унинг биринчи тармоғи 2009 йилда ишга туширилган эди.


Зарб (қиссадан парча) – Yoshlar ovozi\n21.06.2018 Yoshlar ovozi\nЎзбекистон халқ шоири Иқбол Мирзо «Зарб» номли қисса битди. Асар қаҳрамонлари — бугунги ёшларимиз, ўзбекнинг довруғини оламга ёяётган спортчиларимиздир. Мутолаа мобайнида биргина спортчининг камолга етиши учун қанчалар кўп ҳаётий омиллар лозим эканини англайсиз. Ўзлигидан, ўз юртдоши ютуғидан қувонолган, ғурур туёлган ўзбекнинг жўмард қалбида кечажак ҳайрату ҳаяжон, оғриғу аламлар, севинч ва муҳаббат қиссада ўзининг бадиий ифодасини топган.\nҚуйида асардан олинган парча ёшларимиз эътиборига ҳавола этилмоқда.\nЎн чоғли ўсмир қишлоқ четидаги сойбўйи сайҳонлигида тўпланиб турибди. Нисбатан гавдалироқ, бошқалардан ёши каттароқ Жавлон сигарет қутисини намойишкорона очяпти. Қути кетига оҳиста чертиб, бир дона сигаретни олди, эзғилаб юмшатди, кейин чақмоқтош ёқиб, олифтагарчилик билан тутатди. Болалар маҳлиё.\n– Буни ўғил бола чекади. Эс-эс, битта тортмаган – пес! – деди Жавлон тутаб турган сигаретни кўрсатиб.\nБолалар бирин-кетин тутун тортиб, айлантиришди. Бирови йўталди, бирови ўқчиди, яна бири дудни тақлидан осмонга пуфлади. Жавлон елкасини ташлаб-ташлаб, яйраб кулди. Навбат четда турган озғинроқ болага келди.\n– Ҳа, Азиз, ўзингни кўрсат! Битта ўғил болача тортгин, кули жингалак бўлиб бурнингга тиралиб қолсин. Қани!\n– Мен чекмайман.\n– Чекмайман, деб қўйганман.\n– “Чекмийман деб қўйганман”? – Азизнинг гапини мазах оҳангида қайтарди Жавлон. – Кимга деб қўйгансиз, опоқ бола?\n– Бу – мени ишим! Чекмайман, тамом!\nЖавлон кураш тушмоқчидай қулочини ёзиб, майда қадамлар билан гапириб кела бошлади:\n– Қаранг-а-а! Қандай одобли боламан! Аълочиман, тирноқларимниям вақтида олиб юраман, бетимниям совунлаб юваман. – У шундай деб масхаромуз оҳангда қўшиқ бошлади:\nЭрта билан туроман\nНаҳори нашта-ё, наҳори нашта.\nЎнг қўлимда игнаю…\nШу жойга келганда болаларга қараб кўз қисди:\nБолалар жўр бўлди:\nТиззамда кашта-ё, тиззамда кашта!\n“Гум!” дейилган пайтда Жавлон Азизни кўкрагидан итариб юборди, у ортида атай тўрт оёқлаб олган Мирзага айқашиб, чалқанча йиқилди.\nЖавлон кўзларини олайтириб, шарқ яккакураш услубларига ўхшатиб, “ийя-ийя” деб ҳавони тепди, муштларини биқинига тираб, кескин ортга ўгирилиб, болаларга қараб ўзича:\n– Ай-кидо! Мейд ин Жапн! – деб хитоб қилди.\nАзиз эса ўрнидан туриб, жимгина кета бошлади. Шу пайт Мирза қайроқчилик қилиб, унинг йўлини тўсди ва гиж-гижлашга тушди:\n– Ия, йўл бўлсин, опоқ бола? Сизда ғурур борми? Сизни итариб, юмалатиб ташлади-ю, сиз бўлсангиз аммамни бузоғидай ҳўшшайиб кетаверасизми? Ҳеч бўлмаса, ярим шапалоқ совға қилинг қайтимига. Бўлмаса, болалар туғилган кунингизга рўмол совға қилишига тўғри келади! Рўмолингизни ранги қанақа бўлсин?\n– Қоч йўлдан!\nМирза бирдан тўйда табрикка чиққан қизча қиёфасига кириб, кўйлагининг этагидан пастга тортиб, шеър айта кетди:\n– Оқ рўмол бошингизда,\nПаранг рўмол ўрабсиз\nЎн икки ёшингизда!\nБолалар қийқириб кулишди. “Фишт-фишт” овозли ҳуштаклар, “Июв-июв!”, “Ёмон қилди-ю, артист-да бу!” деган хитоблар янгради. Мирза иккала қўлини мушт қилиб, бош бармоқларини тиккайтириб, Азизнинг бурнига ниқтади.\n– Қани-қани, отасими-энаси? – Кўзи билан бош бармоқларига ишора қилди. – Буниси – отаси, буниси – энаси. Қайси бирини танлайсан? Ё ўзим ушлатиб қўяйми?\nАзиз қайроқчини туртиб, четга сурди ва ўз йўлига кета бошлади. Орқадан югуриб етиб келган Жавлон ўзини ажриққа ёнбош ташларкан “шмик!” деб қийқириб Азизни тўпиғига тепиб йиқитиб, бир айланиб устига ўтириб олди. Эрмак қилиб қўлини қайирди, манглайини манглайига тирагудек бўлиб, “тирс” эткизиб бурнига чертди. Азиз ҳар қанча уринмасин, уни ағдаришга ожизлик қилар, кучли панжалардан билакларини қутқаришга илож тополмасди. Шу аснода тутқатор сўқмоғидан ўтиб бораётган синфдош қизларга кўзи тушган Азиз жон-жаҳди билан типирчилай бошлади. Хириллаган овозда бақирди:\n– Ие, сенсиравордизми? Тилингизни чиқаринг-чи, қани. Ай-яй-яй! Қаёққа қочай? Қошингиз билан йўл кўрсатворинг.\nЖавлон ростмана бир шапалоқ тортди-ю, Азизнинг бурни тирқираб қонаганини кўриб, апил-тапил ўрнидан турди. Шериклари билан қий-чув кўтариб, бошларида сумкаларини айлантирганча қишлоқ томон йўртиб кетди. Бироздан сўнг Азизнинг синфдоши Азим қайтиб келди.\n– Азиз, ҳалиям ўтирибсанми? Битта тортганингда шу гаплар йўғиди. Болаларга мазах бўлганинг қолди. Биласан-ку уни, йўқ жойдан уриш чиқаради.\n– Ҳа, ҳаммаёқни расвоси чиқди. Ҳаммасиданам Нурхон кўргани чатоқ бўлди.\n– Нурхон? Сенга ҳали шу алам қиляптими? Усти-бошингни қара, кўйлакларинг қон…\n– Буни ювса кетади…\nОшиқ оғзидаги ош\nПештоқига “Мелиқўзи махсим суппермаркит” деб ёзилиб, ношудлик билан турли гуллар, мева-сабзавотлар, шишалар расми тартибсиз чизилган қишлоқ дўкони эшигига бир боғ исириқ, қалампир, тақа ва қўйтикан илиб қўйилган. Қизил тўнли Қорбобо тасвири туширилиб, “Янги йилингиз билан!” деб ёзилган ойна тагида калта иштонли болалар чўнқайиб ўтирганча музқаймоқ ялаяпти. Дўкондан қўлида халтача билан чиққан Азизнинг кўзи томигача юк ортилганидан инқиллаб келаётган эски “Москвич”га тушди. Машина дўконнинг эшигига кўндаланг тўхтади. Азиз уловидан бир амаллаб тушган хўппасемиз Мелиқўзи махсум билан сўрашгани қўл узатди.\n– Қарашворайми, махсим тоға?\n– Бор, ишингни қил, – терс жавоб берди махсим.\n– Ҳа, тоға, тинчликми? – Азиз ҳеч нарсага тушунмай, ҳайрон бўлиб махсумнинг юзига қаради.\n– Қишлоғимиздан бир мард йигит чиқди, деб суюнсак, бу ёғи чатоғ-у!\n– Нимаси чатоқ?\n– Оғзингдаги ошни олдириб ўтирибсан-у, бундан чатоғи бўладими?\n– Очиқроқ гапиринг, тоға.\n– Сойиб носвойнинг боғига боргин, дарров тушунасан. Ҳа, чемпион!\n– Рустам, шуни сенга кўчириб берай. Уйингда кўрақол. Саноғидан янглишиб кетдим, нечанчи марта кўришинг бу?\n– Бўпти, кўчириб берарсиз.\n– Ия, шунча кўриб тўймадингми? Ана шу боксчини қишлоғимизга таклиф қилсак келармикан, а? Отамлашардик. Ўзиям дам олиб кетарди.\nШу сўзгина Рустамни экрандан юлиб ололди:\n– Ростанам, келса зўр иш бўларди. Гаплашиб кўрсаммикан? Санъаткорлар билан ҳам тадбирлар бўлади-ю. Нима бўпти боксчилар билан учрашув қилсак?\n– Харажатларидан қочган номард.\n– Устозим билан учрашиб, гаплашиб кўраман. Уни ҳурмати баланд, йўқ демаса керак.\n– Гаплаш. Устозингниям таклиф қил.\n– Ў-ў, Иззат бойвачча, бу томонга бир қиё боқиб қўйсинлар! Чой совиб қолди-ю! – муштумзўр қиёфали киши Иззат акани ёнига чорлади.\n– Ўбба! Анварали Шешбеш қонимга ташна қилди-да! Икки кундан бери шетта. Бир тийин чиқармайди. Бир нарса десанг, хонтахтага пичоқ уради.\n– Нега қўрқасиз? Тили қисиқ жойингиз борми? Тавба, уйида сичқон рўза тутиб юради-ю, булар маишатдан бўшамайди.\n– Тўғриси, шу чойхонадан ҳам воз кечворайми деб турибман. Қачон қарасанг, жанжал. Маст-аластни паккасига айланиб қолди. Кеча Азим қиморбоз хўроз қўлтиқлаб кепти. Нима дейсан, улфатлари билан хўроз уриштирармиш.\n– Бекорчиликдан ҳар бало чиқади.\n– Нимаймиш, қўлтиғидаги хўроз ўн минг доллар турармиш. Азимнинг ўзи неча пул тураркин, худо билади.\n– Қадимда чойхоналарда китоб ўқилган, газетхонлик, баҳс-мунозаралар бўлган экан. Шуни тиклаш керак.\n– Худо хоҳласа… Бўкиб ошни еб, ёнбошлаб ғийбатдан бўшамайди булар.\n– Ўв, Иззат! Иззатинг битди. Тезда чойни янгила! Бўлмаса, ҳозир чойнак ўзи учиб боради, – дўқ қилди Анварали.\n– Кетяпман, шеф! – Рустамга сўроқ назари билан қаради, – бир қовурғасини санаб қўймайсанми?\n– Биз тик турган одам билан беллашамиз. У ўзи аллақачон чалпак бўлган.\n– Сенгаям беш кетмадим…\nМаънавият — мавсумий иш эмас →


15 миллион долларлик компьютер - Terabayt.Uz\n15 миллион долларлик компьютер\nКанаданинг D-Wave компанияси тижорий мақсадларда ҳамёнбоп квант компьютерлари ишлаб чиқариш бўйича биринчилардан ҳисобланади, деб ёзади IT News нашри. Бунақа компьютерларнинг биринчи моделларини у 2007 йилдаёқ чиқарган. Бу 16 кубитли ва 28 кубитли Orion компьютери эди. 2011 йилнинг май ойида эса 128 кубитли чипга эга D-Wave One, кейинроқ 512 кубитли чипга эга D-Wave Two моделлари чиқди.\nD-Wave бу билан тўхтаб қолмасликка қарор қилди – яқинда 2000 кубитли процессор ўрнатилган D-Wave 2000Q компьютери савдога чиқарилади. Унинг нархи эса кўп ҳам эмас, оз ҳам эмас – нақ ўн беш миллион АҚШ доллари туради!\nАгар бунақа қурилмага талаб кучли бўлмайди, деб ўйласангиз – адашасиз. Квант компьютерининг янги моделини харид қилишга талабгорлар рўйхати мунтазам узайиб бормоқда. Янги моделдаги қурилманинг илк харидори компьютер хавфсизлиги билан шуғулланувчи Temporal Defence Systems компанияси бўлади. Шунингдек, бошқа сайёраларни тадқиқ этишга мўлжалланган қурилмаларни ишлаб чиқарувчи ташкилотлар ҳам бу суперкомпьютерга қизиқишмоқда.\nКвант компьютерини анъанавий компьютерлар билан солиштириш – мушкул масала. Унинг тезлиги «маиший» компьютерларга нисбатан бир неча ўн минг баравар (!) кучли.\n#D-Wave 2000Q #квант компьютерлари #компьютер


Мени ота-онам яратдими?\n12:07 / 08.11.2018 1989 pdf Ўқиш режими + -\nСавол: Баъзилар: “Мени Худо эмас, ота-онам яратди”, – дейди.\n1. Агар ота-оналар фарзанд яратишга қодир бўлганларида эди, дунёда хунук, ногирон ва ёмон одам бўлмасди. Барча инсонлар чиройли ва нуқсонсиз туғиларди. Ота-она ўз фарзандининг соғлом туғилишини қанчалик хоҳламасин, унинг қўлидан ҳеч нарса келмайди.\n2. Ота-она фарзанд пайдо бўлишида бир сабаб, холос. Улар фақат жинсий алоқа қилиш билан икки сув (эркак ва аёл тухум ҳужайрасининг) бирлашишига сабаб бўлишади. Бундан кейин юз берадиган жараёнлардан уларнинг хабари ҳам йўқ. У ҳужайра катталашиб, бўлинади, кўпайиб боради. Гўшт парчасига айланади. Вақт ўтиши билан унинг аъзолари шаклланиб, инсон суратига киради. Охирида унга тириклик манбаи бўлган руҳ жойлаштирилади. Бу ишларнинг қайси бири ота-онанинг қўлидан келади?\n3. Бу дунё имтиҳон дунёси бўлгани учун Аллоҳ таоло ўзини сабаблар билан яширди. Инсон сабаблар билан алданиб қолмаслиги керак. Шу сабаблар ортида уларни бошқариб турган бир қудрат ва илм соҳибини топа олиши керак.\n“Соғлом эътиқод – мўминга нажот” китобидан\nОдилхон қори Юнусхон ҳожи ўғли\nТибетлик мусулмонлар ҳақида 5 та факт\n11:08 / 08.11.2018 2631\nҚачонки ажал етса...\n13:10 / 08.11.2018 1995\n3467 22:39 / 02.12.2016\nАллоҳнинг гўзал исмлари. Ар-Раззоқ (18)\nАллоҳнинг гўзал исмлари. АрРаззоқАрРаззоқ ndash кўплаб ризқ берувчи, барча ризқни ва уларнинг воситаларини яратувчи, демакдир. АрРаззоқ махлуқотларига ҳеч бир давоми...\n3721 08:29 / 20.04.2017\nАллоҳ таоло Қуръони каримда шундай марҳамат қиладиУ Зот ирода қилган нарсадан бошқа бўлмас.Шарҳ Яъни борлиқда Аллоҳ таолонинг иродасидан бошқа ҳеч нарса давоми...\n1595 18:05 / 11.11.2019\nХудонинг борлигига далил нима?\n1. Савол Худонинг борлигига далил нимаЖавоб 1. Худога ишониш инсоннинг фитрати туғма мойилликлари ва хусусиятларида бордир. Ҳозирги позитив ва ижтимоий илмфан давоми...\n2727 18:05 / 01.11.2018\n193 17:00 / 21 январь\n169 17:45 / 20 январь


Қирғизлар ер қайтариш қўмитаси тузди\nБишкекда Қирғизистон ҳукумати қарори билан Қозоғистонга берилган 620 гектарлик Қарқира яйловини ҳимоя қилиш ва қайтариб олиш қўмитаси ташкил этилди. Қўмита мухолифатдаги партиялар томонидан тузилди.\nМухолифат лидерларидан бири Эмил Каптагаев бу ҳақда гапириб: “Бу масалада ҳукумат халқни алдаган. 620 гектар Қарқира яйлови Қозоғистоннинг 1150 гектар ерига алмаштирилгани ҳақида расмий баёнот берилган эди. Бироқ текширилганда бу маълумот ёлғон экани, Қирғизистон берган ер эвазига Қозоғистон ҳеч нарса бермагани маълум бўлди”,– деди.\nАйни пайтда расмий Бишкек бу баёнотга муносабат билдиргани йўқ. Қарқира яйлови Қозоғистонга берилишига қарши Бишкекда норозилик намойишлари ҳам ўтган эди. Бу намойиш милиция томонидан тарқатилган ва 50 иштирокчи қамоққа олинганди.


Аввал микроҳудуддаги болалар мактабга қабул қилинади, жой қолсагина, қўшимча квота бўйича қабул амалга оширилади\n2019.06.19 | Янгиликлар\nВазирлар Маҳкамасининг 2019 йил 7 июнда қабул қилинган “Болаларни давлат умумтаълим муассасаларига қабул қилиш бўйича давлат хизматлари кўрсатишнинг маъмурий регламентини тасдиқлаш тўғрисида”ги қарорининг асосий мақсади аҳолидан пул йиғиш эмас. Бу ҳақда Халқ таълими вазири Шерзод Шерматов 19 июнь куни Ахборот ва оммавий коммуникациялар агентлигида ўтказилган брифингда алоҳида таъкидлади.\nВазирнинг сўзларига кўра, ҳужжатнинг асосий мақсади микроҳудуддаги болаларни мактабга жойлаш, талаб катта бўлган мактаблардаги коэффициентни барқарорлаштириш, бир синфда ўқувчилар сонини 35 дан оширмасликни таъминлаш, мактаб ёшига етмаган ва таълим тилини билмайдиган болаларни қийналмаслик, сўнгги ўринда мактабларга қўшимча пул топиш имкониятини яратиш.\nБрифинг доирасида Халқ таълими вазири Шерзод Шерматов таъкидладики, 2019-2020 ўқув йили учун 1-синфга қабул асосий квота бўйича амалга оширилади.\n- Аввалам бор, биз микроҳудуддаги болаларни мактабга жойлаймиз. Жой қолсагина, қўшимча квота бўйича қабулни амалга оширамиз, - деди у.\nШерзод Шерматовнинг айтишича, қарор чиққанидан сўнг, тегишли ташкилотлар қўшимча квота бўйича қабул механизмларини яратишлари ва уни синовдан ўтказишлари керак. - Бунга вақт керак, - деди вазир.\nҲамма ота-оналарга айтиб қўяйлик, қинғир йўлларни қидирманглар. Таниш-билиш излаш, кимдир орқали “қўнғироқ” қилдириш, директорларни қўрқитиш каби ҳолатлар бўлиши керак эмас, - деди вазир. Бу ҳужжатнинг асосий мақсади директорларни шундай ҳолатлардан ҳимоя қилиш эди.


Йилнинг энг яхши тадбиркори, фермери ва ҳунарманди номи маълум\n18:54 / 23.05.2017\nТошкент шаҳрида Ўзбекистон Республикаси Президенти соврини учун “Ташаббус – 2017” кўрик-танловининг мамлакат босқичи бўлиб ўтди, деб хабар берди ЎзА.\nУнда мазкур кўрикнинг Қорақалпоғистон Республикаси, вилоятлар ва Тошкент шаҳар босқичи ғолиблари иштирок этди.\n«Йилнинг энг яхши тадбиркори» номинациясида Тошкент вилоятидаги "Torimed Pharm" масъулияти чекланган жамияти раҳбари Аҳаджон Шукуров ғолиб бўлди. Бухоро вилоятидан Аҳмад Арабов «Йилнинг энг яхши ҳунарманди» деб эътироф этилди. Андижон вилоятидаги "Бахт имкон ривож чорваси" фермер хўжалиги раҳбари Фахриддин Исмоилов «Йилнинг энг яхши фермери» деб эълон қилинди.\nАсосий номинациялар ғолибларига Президент соврини – “Spark” автомобили, иккинчи ва учинчи ўрин соҳибларига пул мукофотлари, махсус номинациялар совриндорларига қимматбаҳо совғалар топширилди. Ғолиблар халқаро танловлар, ярмаркалар, семинарларда иштирок этиши, ўз йўналишлари бўйича чет элда малака ошириши мумкин.\nЭслатиб ўтамиз, Кун.uz таҳририятининг Андижон вилоятига сафари давомида Олтинкўл туманида жойлашган “Бахт имкон ривож чорваси” фермер хўжалигида ҳам бўлганди. Тадбиркор Фахриддин Исмоилов раҳбарлигидаги маскан ҳақида алоҳида мақола тақдим этилган.


...да чоп этилган 11:55 31 декабр 202011:55 31 декабр 2020\nҚирғизистон: Президент сайловида 18 номзод қатнашади, орасида ўзини "пайғамбар" дегани ҳам бор\nМустақил Қирғизистон тарихида олтинчи президент бўлиш истагини билдириб, сайловга отланган номзодлар орасида Садир Жапаровнинг имконияти кўпроқ экани айтилмоқда. Номзодлар орасида собиқ депутатлар, вазирлар, ишбилармонлар, ўқитувчилар, ҳажвчилар, ишсизлар ва ҳаттоки ўзини «пайғамбар», деб атаганлар ҳам бор.\n...да чоп этилган 16:27 13 ноябр 202016:27 13 ноябр 2020\nVolkswagen уйғурлар азоб чекаётган Хитой Шинжонида заводини ёпадими?\nБМТ ҳисоб китобига кўра, камида 1 миллион уйғур Хитойнинг қамоқ лагерларига ташланган. Бу ерларда уйғурлар ғайри ихтиёрий бичилаётгани, меҳнатга мажбурланаётгани ва қийноқларга тутилаётгани ҳақида даъволар кенг ёйилган. Халқаро хавотирнинг кучайиши бу ердаги айрим халқаро ширкатларнинг минтақа билан алоқасини узишга олиб келди. Бироқ Volkswagen компанияси...\n...да чоп этилган 10:03 9 октябр 202010:03 9 октябр 2020\nЎзбекистон ва дунё: Қазиб олса бўладиган қанча олтин қолди?\nЎзбекистон ва дунё: Қазиб олса бўладиган қанча олтин қолди? – Ўзбекистон дунёнинг энг йирик олтин захираларига эга саноқли давлатларидан бири бўлади. Ўтган ой олтин нархи осмонга ўрлаб, бир унцияси $2000 доллардан ошди.\n...да чоп этилган 12:16 31 август 202012:16 31 август 2020\nЎзбекистон, Туризм: Алоҳида мақом Бўстонлиқни жозибадор қиладими?\nПрезидент Мирзиёев Бўстонлиқ туманини бевосита республика бошқарувидаги туманга айлантирди. Бўстонлиқнинг биргина Чимёни ёки Чорвоғи ҳали Шўролар замониданоқ ҳам қонуний бўлсин ва ҳам криминал ақлларни ўзига жалб қилиб келган, "ёғли канатная дорога" ёки "фиръавн эҳроми" билан мўмай пул ишлаб олишни хоҳлаганлар ўша замонлар ҳам бўлган, бугун ҳам қўлга киритишни кўзлаб турганлар кўп.\n...да чоп этилган 9:26 25 июл 20209:26 25 июл 2020\nҚирғизистонда умрбод қамоқ жазосига ҳукм қилинган ҳуқуқ ҳимоячиси Азимжон Асқаров вафот этди\n...да чоп этилган 15:30 29 июн 202015:30 29 июн 2020


hidoyat.uz – “Мовароуннаҳр” нашриётининг сайти - ЖАҲОЛАТ ДАРДЛАРИДАН\n2015 йил 26 ноябр\nЎзбек адабиётининг атоқли намояндаси, таниқли драматург, публицист, дин ва жамоат арбоби Маҳмудхўжа Беҳбудий нашр этган (1914 йил 20 август) «Ойна» журналида миллат ва унинг ҳақ-ҳуқуқига, тарихига, тил ва адабиёт масалаларига доир қизиқарли мақолалар, баҳслар бериб борилган. Беҳбудий миллатнинг тараққийси учун бир неча тил билишни шарт ҳисоблади. Журналнинг биринчи сонидаёқ «Икки эмас, тўрт тил лозим», деган мақола билан чиқиб, ўзбек, тожик, араб, рус ва ҳатто хориж (мас. француз) тилини билиш шарт деб ҳисоблади: “Бизға лозимки, ўз нафъимиз учун русча билайлук, ҳукумат мактабларинда ўқуйлик. Давлат мансаблариға кирайлук. Ватанимизға ва ўз динимизға хизмат этайлук. Мусулмон бўлуб туриб тараққий қилайлук. Бу замон тижорат иши, саноат ва мамлакат ишлари, ҳатто, дини ислом ва миллатға хизмат илмсиз бўлмайдур...” Айни пайтда тилнинг муҳофазаси, ўзаро муносабатлари ҳақида муҳим ва зарур мақолалар чоп этди. Ўша даврда чоп этилган “Жаҳолат дардларидан” мақоласи бугунги тилимиз ҳолидан ҳам шикоятдир.\nИсмимизни билмаймиз! Нима учун? Бизға ўргатмабдурлар. Масалан, исмимиз Абдулсамад экан, «Абсамат», ҳатто, қишлоқларда «Апсат» дерлар. (Афу буюрулсун, адабдан хориж бўлса-да, адабға даъват этар.) Оти Ёдгор экан — «Жодигор», Лутфулло экан — «Нутфулло» аталадур. (Астағфурулло!) Ғалат атамоқ сабаби ила авом котиблар тарафидан қозихона, валаснойхона ҳужжатларинда ва ҳукумат маҳкамаларинда ҳам шул тариқа ғалат ва масхаралик ҳолатинда ёзилур. Ҳатто, шаҳарларда, дўкон ва корхоналарни тепасинда русча ва мусулмоний хат илан «Обдукодир», «Патхулла», «Санатулло» («Санъатулло»), «Обдурахмон» ва мундан ҳам ғалатроқ ёзилиб осилган лавҳалар бордур. Бу ғалатлар бонка ва хазина ва нотариус-мақоволот муҳаррирлиги доиралариғача борар. Бир замон бу ғалат исмларни тўғри ёзиб маҳкамаға берилса, маҳкамадан тўғрини ғалат деб қайтарарларки, аларни қайтариши тўғридур. Бу ғалатларни тузатмоғи ва ё дурустларни ғалат қилмоғи учун иш эгасиға, яъни исмни соҳибиға ҳафталар ва ойлар ила югурмоқ лозим келур. Муни-да қўйдук.\nШундай ғалат кета берса, йигирма-ўттуз сана сўнгра халқ янадан авомроқ бўлуб, мусулмон исмлари яна зиёдароқ бузилур. Дўкон ва корхоналар тепасиндаги унвонлар мундан зиёдароқ ғалат исмларни шомил бўлур. Энди мунга илож, исм қўйганда, исмни маъносини баён қилинмоқ ва кайфияти талаффузни ота-онаға билдурмоқ керак. Ва алар болани ўзиға ҳам билдурсунлар ва исмларни ёзганда ва чақирганда дуруст атамоқ керак. Ва ҳам «Жўрақул», «Норқул», «Тошмурод», «Болтақул»дек маъносиз исмлар ила болани аталмасун. Балки арабий, туркий, форсий маънолик исмлар ила аталсун…\nАжаби шулки, идорада ғалат ёзилиб келган исмларни тўғри ёзиб юборилса, эгалари рози бўлмайдур. Исмлари арабий экан, араб қоидаси бўйинча «алиф» — «лом» ила ёзсанг, шикоят этарлар. Оре, ул бечораларға айб йуқ. Айб жаҳолатға ва мактабсизликға ва руҳонийларни(нг) мусоҳалаларинда, диний ва миллий ишларға диққат этмаганлариндадур. Исм тўғрисинда тотор биродарларимизни ҳам баъзи ҳоллари ажойибдур. Масалан, «Айнулло», «Набиюлло», «Руҳулло» деган исмларға учраладурки, бу ҳам бир навъ диққатсизликдур.\n«Ойна» журнали, 1914 йил, 18-сон


Достон Турсунов: Японияда ўйнаб ҳам кучли клубларга ўтиш мумкин\n28 июнь, 2019, 16:26 232\nЎзбекистон миллий терма жамоаси ҳимоячиси Достон Турсунов Осиё Кубоги-2019 олдидан Япониянинг “Ренофа Ямагучи” клуби билан шартнома тузган эди.\nМана ярим йилдирки, ҳамюртимиз Япония Ж2 лигасида фаолият олиб бормоқда. Секин-аста миллий терма жамоамизда ҳам ўз ўрнини топиб бораётган футболчи ҳозирга қадар “Ренофа Ямагучи” таркибида 12 та учрашув ўтказишга улгурди.\n24 ёшли ҳимоячи ЎФА матбуот хизматига Япониядаги фаолияти қандай кетаётгани хусусида гапириб берди:\n"Япон футболига анча мослашиб улгурдим, десам бўлади. Бу ерда Ж1 лига каби Ж2 лигада ҳам учрашувлар анча шиддатли курашлар остида кечади. Ж2 лигада жами 22 та клуб иштирок этади. Ҳар бир клуб сафида савияли легионерлар тўп суришади. Учрашувларда темп анча юқори, футболчилар ҳам жисмонан, ҳам техник жиҳатдан анча кучли. Таркибга кириш учун рақобат юқори. Лекин мен ҳам ўз маҳоратимни ишга солишга ҳаракат қиляпман.\nЯпония чемпионатидан, хусусан Ж2 лигаси жамоасидан ҳам юқорироқ лигаларга йўл олиш мумкин. Масалан, мен айни пайтда фаолият олиб бораётган “Ренофа Ямагучи” клуби яқин вақтлар ичида Япония Ж1 лигасига ҳамда Европанинг айрим чемпионатларига ўйинчилар етказиб берди. Мен ҳам айнан шу сабабдан мазкур клуб сафига келиб қўшилганман. Ниятим – бу ерда ўз маҳоратимни намойиш этиб, кучлироқ клуб таркибидан жой олиш. Қолаверса, миллий терма жамоамизнинг ҳам асосий футболчиларидан бирига айланиш. Анзур Исмоилов, Ислом Тўхтахўжаев ва Егор Кримец каби тажрибали ўйинчилардан кўп нарсаларни ўрганишга ҳаракат қиляпман. Насиб этса, Ўзбекистон миллий терма жамоаси таркибида Қатарда ўтадиган Жаҳон чемпионатида майдонга тушмоқчиман", - деди футболчи.


«Чимкент – Тошкент» йўналиши пулли йўлга айлантирилди\nҚозоғистоннинг 7 та йўл участкасида пулли йўлларнинг тизими ишга туширилди. Бу ҳақда ҚР Индустрия ва инфратузилмаларни ривожлантириш вазирлиги Автомобил йўллари қўмитаси раиси Толеген Абдуллин маълум қилди, дея хабар беради Kazinform мухбири.\nМарказий коммуникациялар хизматида бўлиб ўтган матбуот анжуманида у жорий йилнинг 1 октябридан 15 ноябрига қадар биринчи тоифадаги республика автомобил йўлларининг 4 та полосали бўлган 7 та участкасида пуллик йўлларнинг якуний синови ўтказилганини таъкидлади.\nБулар: «Нур-Султан - Павлодар», «Қапшағай - Талдиқорған», «Тараз - Қайнар», «Чимкент - Тараз», «Чимкент - Қизилўрда», «Чимкент - Тошкент», «Щучинск-Кўкшетау».\n«Юқорида кўрсатилган йўналишлар бўйича тўлов тизимини жорий этиш тўғрисидаги буйруқлар 15 ноябр куни адлия органларида рўйхатга олинган. У 23 ноябрдан кучга кирди. Шунга кўра, шу кундан бошлаб йўл ҳақи ундирилади», - деди Толеген Абдуллин.\nКиритилди: 23:30 24.11.2021. Ўқилди: 2682 марта. Фикрлар сони: 4 та.\nОнасини эмсин нафас олишниям пулли килмаса булди бу очофатлар\nMafiyani yangicha qono'niy ko'rinishi.Добро пожолавать платная дорога Средная Азия.\nнафас олиш бн яна бир нарса текин булиб колмокда (у хам конуний булса агар)


ЎзА - “Олтин қалам” соҳиби Жереми Хед Ўзбекистон ҳақидаги таассуротлари билан ўртоқлашди\n07.06.2019 17:21 Чоп этиш версияси\n“Олтин қалам” соҳиби Жереми Хед Ўзбекистон ҳақидаги таассуротлари билан ўртоқлашди\nБи-би-си Ўзбек хизмати сайти мамлакатимизнинг Лондондаги элчихонасида британиялик таниқли журналист Жереми Хед “Financial Times” рўзномасида ўтган йил ноябрь ойида эълон қилган “Ўзбекистоннинг супер тез Ипак йўли“ сарлавҳали мақоласи учун “Олтин қалам” халқаро мукофоти билан тақдирланганини маълум қилди.\nҚайд этилишича, Жереми Ўзбекистондан бир дунё таассурот билан қайтган ва “Financial Times”да ёзганлари денгиздан бир томчи холос. Британ туроператорларининг бирор бир брошюраси у гўзалликни етказиб беролмайди.\n“Ўзбекистон Ипак йўлидаги Самарқанд, Бухоро, Хивадек афсонавий гўзал шаҳарларини дунёга танитишдек улкан имкониятга эга ва бу йўлда аллақачон катта ишлар қилиняпти. Менинг фикримча, британиялик сайёҳ дунёнинг бошқа жойида бу нарсаларни кўриши даргумон. Сиз исломий меъморчиликни Эронда кўришингиз мумкин, аммо британ турист-операторларининг бирор бир брошюраси у гўзалликни етказиб беролмайди. Ҳақиқатан ноёб. Британияликлар бундай имконият мавжудлигидан тезроқ бохабар бўлишлари керак“, деган британиялик журналист Би-би-си Ўзбек хизматига.\nУнинг фикрича, Ўзбекистоннинг янги раҳбарияти мамлакатни дунёга очмоқда ва туризмни ривожлантириш борасида изчил стратегияни танлаган. Бу борада муҳим қарорлар қабул қилинмоқда, чекловлар олиб ташланмоқда, тартиб юмшатилмоқда. Эндиликда бу янгиликларни Британия ва Ғарбдаги бошқа сайёҳларга тезроқ етказиш қолган, холос.\nБи-би-си мухбирининг ёзишича, “Олтин қалам” мукофотини топшириш маросимида Ўзбекистоннинг Британиядаги туризм элчиси этиб тайинланган Софи Ибботсон ҳам мамлакатимизга қилган саёҳатидан олган таассуротлари ҳақида гапириб берган.\nС.Ибботсоннинг сўзларига кўра, ҳозир ғарблик сайёҳлар учун Ўзбекистонга боришнинг айни вақти.\n“Ўзбекистон фақат ЮНЕСКОнинг машҳур масканлари саналмиш Самарқанд, Бухоро ва Хивадан ташкил топмаган, балки бутун Ўзбекистон бўйлаб археологик иншоотлар, бозорлар, тоғлар, саҳролар каби чиндан ҳам мўъжизакор жойлар мавжуд. Туристлар бундан бехабар бўлиши мумкин. Менинг вазифам эса, Ўзбекистон туризми таклиф қилиши мумкин бўлган барча жойларнинг салоҳиятини сайёҳларга очиб бериш. Мақсад, улар билишсинки, Ўзбекистонда уч, тўрт ҳафта қолиб ҳам кўп нарсани кўриш имкони бор. Улар ҳар куни қандайдир янги нарсани ўзлари учун кашф қилишлари мумкин“, деган у.\nСайёҳларни жалб қилиш ҳақида сўз бораркан, Ўзбекистоннинг туризм элчиси яна бир муҳим жиҳатга эътибор қаратган:\n“Хорижий сайёҳларни Ўзбекистонда энг кўп жалб қиладиган жиҳат – мамлакатнинг тарихий обидалари. Меъморчилик, археология, маданият билан сайёҳларни осонликча қизиқтириш мумкин. Ҳиндистон ҳақида гап кетганда, Тож Маҳал тилга олинади, Франция десангиз, Эйфел минораси ёки Лувр музейи кўз олдингизга келади. Ўзбекистон ҳам шунга тенг дурдоналарга эга. Унда Регистон ёки девор билан ўралган Хива қалъаси бор. Менинг вазифам бу жаҳоний обидаларнинг Ўзбекистонга боғлиқ эканини намойиш қилиш. Кўп ҳолларда туристлар Самарқанд ҳақида эшитган ёки “National Geographic” журналида нимадир ўқиган бўлади, суратини кўрган, аммо унинг Ўзбекистонда эканини билмайди. Демак, биринчи вазифа, бу масканлар айнан Ўзбекистонда жойлашганини уларга билдириш. Яна бир вазифа, бу масканлардан ташқари, Ўзбекистонда яна нималар борлиги ҳақида уларни хабардор қилиш. Одамлар Францияга фақат Эйфел минорасини кўргани бормайди, балки миллий таомлар, музейлар, тарихга ҳам қизиқиб боради. Ўзбекистон ҳам худди шундай. Мен туристлар Ўзбекистонга бориб, Регистонни кўришларини хоҳлайман, албатта. Чунки у ўта муҳташам ва ҳар бир инсон уни ҳаётида ҳеч бўлмаса, бир марта кўриши керак. Лекин айни дамда мен уларга Ўзбекистоннинг бошқа тарафларини ҳам кўрсатмоқчиман. Ҳар ким ватанига қайтганда, ўз хотирасида муҳрланиб қолган жиҳатни эслайди. Балки улар учун йўл четида тўхтаб қовун еганлари эсда қолар? Балки қайсидир таомни танаввул қилгани? Балки Нурота ёки Қизилқумда сайрга чиққани, қайсидир ўсимлик, ёввойи жонзот ёки гўзал кун ботишини кўргани? Улар ватанларига қайтгач, ана шу хотираларини ўз оиласи, дўстлари ё ҳамкасблари билан баҳам кўради ва ана ўшанда Ўзбекистон нималарни таклиф қила олиши намоён бўлади“.


Лондон метроси ёпиляпти — Sof.uz\nЛондон метроси ёпиляпти\n19.03 12:27 143 Жаҳон\nШу кунларда Лондон коронавирус пандемиясининг Британиядаги ўчоғига айланди. Шунинг учун ҳукумат айнан пойтахтда вирусга қарши курашни кучайтирди.\nБугун, пайшанба куни Лондон метросининг бошқа йўналишга алмашиш амалга оширилмайдиган 40 та бекати ёпиляпти. Эртага, жума кунидан бошлаб эса энг қисқа – 2,5 км масофали Ватерлоо-Сити йўналиши тўлиқ ёпилади. Шунингдек, метронинг тунги иш вақти қисқаряпти, автобуслар сони ҳам камайтириляпти.\nБарча фуқаролардан жамоат транспортидан фақат энг муҳим эҳтиёжлар учун фойдаланиш сўраляпти.\nБундан ташқари, чоршанба куни кечқурун Daily Telegraph газетасидан CNN телеканалига қадар бир қатор нашрлар ўз манбаларига таянган ҳолда ҳукумат келаётган дам олиш кунларида пивохоналар, ошхоналар ва бошқа муассасаларни ёпиши ҳамда фуқаролардан уйда ўтиришни талаб қилиши мумкинлиги ҳақида хабар қилди.\nTimes газетасининг ҳукуматдаги манбаси айтишича, “Британия бош вазирининг фуқароларни уйда қолишга чақириғи инкор этилгани” туфайли ушбу чораларга қўл уриляпти.\nДушанба куни Борис Жонсон британияликлардан жамоат жойларига бормасликни сўраган, унинг 79 ёшли отаси Стенли Жонсон эса ўз интервюсида “Агар керак бўлса, мен пивохонага боравераман”, деб айтганди.\nЛондон метроси (London Underground) – Буюк Британия пойтахти Лондондаги метро йўналишлари тизими бўлиб, дунёдаги энг йирик метролардан саналади. Унинг умумий узунлиги 402 км бўлиб, 11 йўналишдаги 270 та бекатдан иборат. Бекатларнинг 45%и ер остида жойлашган.\nЛондон метросидан бир кунда 5 миллион йўловчи фойдаланади, бир йиллик йўлоовчи ташиш сиғими эса 1 миллиард 357 миллион кишини ташкил этади (2018 йилдаги маълумот).\nУшбу метро дунёдаги энг қадимий ерости транспорт тури бўлиб, унинг биринчи йўли 1863 йил 10 январда Педдингтон ва Феррингдон бекатлари оралиғида очилган. Ўша пайтда поездлар газ билоан юрган. 1890 йилда эса Лондон метроси дунёда биринчилардан бўлиб электрлаштирилган. Иккинчи Жаҳон уруши йилларида метро ўн минглаб қочқинлар учун бомбапаноҳ вазифасини ўтаган.\nЛондон метро Борис Жонсон коронавирус\n28.03 15:49 8959\n29.03 16:11 8449\n29.03 01:07 3462\n29.03 18:30 2997\n29.03 12:30 2990\nБугун, 21:00 1568 Ўзбекистон\nБугун, 18:49 317\nБугун, 18:18 795\nБугун, 17:53 927 Жамият


Марҳаматли бўлмаган киши марҳамат кўрмагай\nИнсон дунёга келар экан кимнингдир меҳрига, эътиборига муҳтож бўлиб яшайди. Ҳақиқий инсон кимдандир меҳр кўриб тасалли топса, кимгадир меҳр бериб хушнуд бўлади. Бу хусусда Расулуллоҳ соллаллоҳу алайҳи васаллам ҳам: “Марҳаматли бўлмаган киши марҳамат кўрмагайдир” дедилар. Меҳр-оқибатли кишилар атрофдагиларнинг ҳурматига сазовор бўлади. Чунки кимнингдир дардига малҳам бўлиш, кимнингдир оғирини енгил қилиш ва яна кимнингдир меҳр-муҳаббатини қозониш ҳамманинг ҳам қўлидан келавермайди. Меҳр-оқибатсиз кишилар эса, охир оқибат кишиларнинг эътиборидан четда қолиб, ўзлари меҳрга зор бўладилар.\nМавлоно Лутфий бу борада мазкур байтларида шундай битган эди:\nКишиким йўқтурур меҳру вафоси, агар хуршеддур андин не ҳосил\nҲақиқатан ҳам агар кишида меҳр-оқибат ва вафо бўлмаса қуёшдек порласа ҳам ундан фойда йўқдир. Шунинг учун Огаҳий демишлар:\nВайрон кўнгилларни меҳринг бирла обод қил\nЯна шуни таъкидлашимиз лозимки, динимиз меҳр-оқибат, ўзаро дўстлик ва ҳамжиҳатлик динидир. Зеро Ислом бутун инсониятни жаҳолат ботқоғидан илм-маърифат ёруғлиги-нурига олиб чиққани каби ўзаро нафрат ва адоватдан ҳақиқий инсонийлик, меҳр-оқибат ва дўстона ҳаётга олиб чиқди.\nИнсоний алоқалар ичида Аллоҳ таоло фарз қилган, ўзаро меҳр-муҳаббат риштасини боғловчи, ижтимоий алоқаларни мустаҳкамловчи, боғу роғ ва дастурхонларга файзу барака ёғдирувчи ва диёрларни обод қилувчи амал қариндошлик алоқасидир.\nوآت ذا القربى حقه و المسكين و ابن السبيل و لا تبذر تبذيرا\n“Қариндошга ҳаққини бер. Мискин ва йўлда қолганга ҳам. Мутлақо исрофгарчилик қилма” (Исро – 26-оят)\nБалки, силаи раҳм Аллоҳга ва охират кунига иймон келтирганлик белгиси ҳамдир. Зеро Набиййимиз соллаллоҳу алайҳи васаллам айтдилар:\nومن كان يؤمن بالله و اليوم الاخر فليصل رحمه. متفق عليه\n“Ким Аллоҳга ва охират кунига иймон келтирган бўлса силаи раҳм қилсин!” (Муттафақун алайҳ)\nРосулуллоҳ соллаллоҳу алайҳи васалламнинг Мадинага келиб, илк бор гапирган гаплари, насиҳатлари:\nأيها الناس أفشوا السلام و أطعموا الطعام وصلوا الارحام و صلوا بالليل و الناس نيام تدخلوا الجنة بسلام. رواه الترمذى\n“Эй инсонлар! Саломни ўзаро кенг ёйинглар. Таом тарқатинглар. Силаи раҳм қилинглар. Кечаси одамлар ухлаган пайтда намоз ўқинглар. Ана шунда жаннатга омонлик билан кирурсизлар” деган сўзлари бўлди.\nҚариндошлик алоқалари Исломда ибодат даражасига кўтарилган ва асосий рукн ибодатлардан кейинги ўринда турадиган амал ҳисобланади. Ҳадиси шарифда келганидек, бир киши Росулуллоҳ соллаллоҳу алайҳи васалламдан: “Эй Аллоҳнинг Расули! Менга жаннатга мени яқинлаштирадиган амал ҳақида хабар беринг”, деди. Шунда У зот:\nتعبد الله ولاتشرك به شيئا وتقيم الصلاة وتؤتى الزكاة وتصل الرحم\n“Аллоҳга ибодат қиласан. Унга ҳеч нарсани ширк келтирмайсан. Намозни тўкис адо қиласан. Закотни берасан. Силаи раҳм қиласан” дедилар. (Имом Бухорий ва Муслим ривоят қилишган)\nҲадиси шарифда силаи раҳм қилиш иймон, намоз ва закот каби, Исломнинг рукни бўлган нарсалар билан бир даражада қўйилмоқда. Бу амал кишини жаннатга киритадиган амаллар рўйхатига киритилмоқда. Шундан ҳам силаи раҳм қанчалар аҳамиятли эканини тушуниб олсак бўлаверади.\nمن سره ان يبسط له فى رزقه و ان ينسأ له فى أثره فليصل رحمه\n“Кимни ризқининг кенгайтирилиши ва ажалини ортга сурили масрур қилса, қариндошларига силаи раҳм қилсин”. (Имом Бухорий ривояти) Бу дунёда яшаб турган ҳар бир одам боласи ризқининг кенгайтирилиши ва ажалининг ортга сурилишини орзу қилиб яшайди. Бу икки нарсадан насибадор бўлиш учун елиб-югуради ва бу йўлда ҳар қандай қийинчиликларга ҳам дош беради. Силаи раҳм қилган одам эса ўзига вожиб бўлган амални бажариб, ўз вазифасини адо этади ва бир йўла ризқи ҳам кенгайтирилади, ажали ҳам ортга сурилади. Аллоҳ таоло силаи раҳм қилган, қариндошларига яхшилик қилган, ёрдам берган, хайру-эҳсон қилган одамнинг ризқини кенгайтириб, бойлигини зиёда қилиб қўяди.\nАйрим инсонлар қариндошларим яхши одам эмас. Яхшиликни билишмайди. Мен борганим билан улар меникига келишмайди, шунинг учун мен ҳам уларникига бормайман, деб ўз қилмишларини оқламоқчи ҳам бўлишади. Лекин бундай баҳоналар билан қариндошлар билан алоқани узиш мутлақо шариатга хилоф иш саналади. Набий соллаллоҳу алайҳи васаллам айтдилар:\n“Силаи раҳм қилувчи берганга япаша қайтарган эмас. Балки силаи раҳм қилувчи – ўзининг силаи раҳми кесилганда уни боғловлагандир” дедилар. (Имом Бухорий ривояти)\nТобеъинлардан Маймун ибни Меҳрон раҳматуллоҳи алайҳ айтади:\nثلاث تؤدى الى البر و الفاجر : الرحم توصل برة كانت او فاجرة\nوالامانة تؤدى الى البر و الفاجر والعهد يوفى للبر والفاجر\n“Уч нарса яхшигаю ёмонга қилинаверади: Силаи раҳм яхшига ҳам, фожирга ҳам қилинаверади. Омонат яхшига ҳам, фожирга ҳам адо этилади. Аҳд яхшига ҳам, фожирга ҳам вафо қилинади”\nДемак ушбу уч нарсани кимга бўлса ҳам қилиш лозим. Қариндошлардан бири фалончи фисққа сабаб бўладиган ишни қиляпти, шариатнинг кўрсатмасидан чиқди, фожир бўлди, энди мен у билан алоқамни уздим дейишга ҳаққи йўқ. Қариндош яхши одамми, ёмон одамми, тақводорми ёки фожирми фарқи йўқ, бари бир қариндошлик ҳаққи бор, адо этилиш лозим.\nما من ذنب أجدر ان يعجل الله العقوبة لصاحبه فى الدنيا مع ما يدخر له فى الآخرة من البغى و قطيعة الرحم\n“Аллоҳ охиратга олиб қўйиши билан бирга соҳибига бу дунёнинг ўзида уқубатини тезда беришига сазовор гуноҳлар ичида бағий ва қариндошликни узиш кабиси йўқ”, дедилар.\nОхиратдаги жазоси эса, жуда оғир бўлади. Энг ёмони Аллоҳ таоло уни ўз раҳматидан узоқ қилиб жаннатдан маҳрум қилиши бўлади. Росулуллоҳ соллаллоҳу алайҳи васаллам:\n“Қариндошлик алоқасини узувчи жаннатга кирмайди”, дедилар. (Имом Бухорий ва Муслим ривоят қилишган)\nКўпинча ота-оналар ўтиб кетишгандан кейин қариндошлик алоқаларига путур етади. Бир қориндан туғишган ака-укалар, опа-сингиллар арзимаган баҳоналар билан юз кўрмас бўлиб кетишади. Ваҳоланки ота-оналар ўтиб кетишгандан кейин ҳам фарзандлари устида қолган энг катта ҳақларидан бири силаи раҳм-қариндошлик алоқасини мустаҳкамлашдир. Бу ҳақда Росулуллоҳ соллаллоҳу алайҳи васаллам:\nالصلوة عليهما والاستغفار لهما وانفاذ عهدهما وصلة الرحم التى لا توصل الا بهما واكرام صديقهما\nقال عمر بن الخطاب رضى الله عنه : من ارد ان يصل والده فى قبره فليصل رحمه\nعم الرجل صنو ابيه\nعَنْ سَعِيدِ بْنِ الْعَاصِ قَالَ: قَالَ رَسُولُ اللهِ صَلَّى اللَّهُ عَلَيْهِ وَسَلَّمَ: " حَقُّ كَبِيرِ الْإِخْوَةِ عَلَى صَغِيرِهِمْ حَقُّ الْوَالِدِ عَلَى وَلَدِهِ " رواه البيهقى\nРосулуллоҳ соллаллоҳу алайҳи васаллам: “Катта аканинг кичиклари устидаги ҳаққи, ота-онанинг фарзанди устидаги ҳаққи кабидир” дедилар. (Имом Байҳақий ривояти)\nعَنْ عُثَيْمِ بْنِ كَثِيرِ بْنِ كُلَيْبٍ الْجُهَنِيِّ، عَنْ أَبِيهِ، عَنْ جَدِّهِ قَالَ: قَالَ رَسُولُ اللهِ صَلَّى اللَّهُ عَلَيْهِ وَسَلَّمَ: " الْأَكْبَرُ مِنَ الْإِخْوَةِ بِمَنْزِلَةِ الْأَبِ " رَوَاه البيهقى\nРосулуллоҳ соллаллоҳу алайҳи васаллам: “Катта ака ота ўрнидадир” дедилар. (Имом Байҳақий ривояти)


Импортга тўсиқ қўймасдан, соғлом рақобатга муҳит яратиш тўғри эмасми? — manzur.uz\nИмпортга тўсиқ қўймасдан, соғлом рақобатга муҳит яратиш тўғри эмасми?\nmanzur.uz / 07.07.2019 281\nАхборот ва оммавий коммуникациялар агентлигида бўлиб ўтган мулоқотда Ўзбекистон Республикаси Иқтисодиёт ва саноат вазирлиги вакили шу фикрни билдирди.\nУшбу тадбирда “Саноат кооперациясини янада ривожлантириш ва талаб юқори бўлган маҳсулотлар ишлаб чиқаришни кенгайтириш чора-тадбирлари тўғрисида” 2019 йил 1 майдаги Президент қарори ижроси доирасида амалга оширилаётган ишлар юзасидан маълумот берилди, дея хабар беради агентликнинг телеграмдаги каналида.\nМулоқот давомида вазирлик ҳузурида электрон кооперация биржа портали платформаси жорий этилиши маълум қилинди. Янги платформа орқали харидорлар буюртмаси доирасида эркин рақобат ва нарх шаффофлиги таъминланади.\nТадбирда ўзимизда ишлаб чиқарилиши тавсия этиладиган, иқтисодиётда талаб юқори бўлган тайёр маҳсулот ва хомашёларнинг 99 тури бўйича бўйича лойиҳалар ишлаб чиқилгани қайд этилди.\nТадбирда Дарё.уз сайти мухбири Мусулмонбек Иброҳимов: “Маиший техника воситаларини ишлаб чиқаришни маҳаллийлаштириш ва импорт маҳсулотларига қўйиладиган божларни ошириш туфайли юртимизда маҳсулот ишлаб чиқарувчиларга монополияга йўл очиб бермаяпмизми?” деган саволни ўртага ташлади.\n“Маиший техника тайёр маҳсулотлари учун импорт божини “нол” қилиб қўйсак, шу соҳани ривожлантираман деб Ўзбекистонга қайси инвестор келади? — дея саволга савол билан жавоб қайтарди вазирлик бошқарма бошлиғи Фазлиддин Рўзиев. — Агар биз импортни очиб қўйсак, хориждан тайёр маҳсулот олиб келинаверса, валютамиз четга чиқиб кетаверса, шу тўғрими? Бунда қайси салоҳиятли сармоядор келиб, мамлакатимизда ишлаб чиқариш ташкил қилади? 10 йил олдин Ўзбекистонда маиший техника воситалари ишлаб чиқарадиган битта “Artel” компанияси бор эди. Ҳозирга қадар юртбошимиз томонидан тадбиркорларни қўллаб-қувватлаш бўйича қанча қарорлар чиқарилди, чора-тадбирлар белгиланди. Шунинг натижасида ички бозорнинг 50 фоизини маиший техника билан қамраб олдик. Айнан маиший техника маҳсулотларини энди экспорт учун ҳам ишлаб чиқаряпмиз. Бундай турдаги товарларимиз Россия, Тожикистон, Қирғизистон, Туркманистонга экспорт қилиняпти. Ҳатто ўзимизнинг тадбиркорлар ўша давлатларда ишлаб чиқариш корхоналари ташкил қиляпти. Агар импорт божини “нол” қилиб қўйсак, бизда аҳвол яхши бўлмайди”.\nМухбир фикрини мисол асосида тушунтиришга ҳаракат қилди: “Фуқароларимиз Қозоғистонга чиқиб, 200 минг сўмга техника сотиб олиб келгани яхшими ёки ўзимизда чиқарилган маҳсулотларни 500 минг сўмга харид қилгани яхшими, Ўзбекистонга инвесторлар келсин деб аҳоли учун қийинчилик яратиш тўғрими? Қайси бирини фойдалироқ деб ҳисоблайсиз? Инвестиция киритилишидан мақсад ҳам аслида халқ манфаатини кўзлаш эмасми? Юртимиз аҳолиси арзонроқ ва сифатлироқ маҳсулотдан фойдаланса, бунинг нимаси ёмон? Масалан, ўша “Artel”нинг маиший техника маҳсулотлари ўзимизда 500 минг сўмга сотилаётган бўлса, Қозоғистонда 300-400 мингдан сотилмоқда, нархлар 100-200 минг сўмга фарқ қилади. Шунинг учун чегара постлари очилганда жуда кўп фуқароларимиз Қозоғистонга чиқиб, маҳсулот олиб келишни бошлади. Лекин шунга ҳам тўсиқ қўйилди, харид мақсадида ойига фақат бир марта чиқиб келиш ёки муайян қийматдан ошмаслиги шарт, деган нормалар жорий қилинди. Яъни, аҳолининг арзонроқ маҳсулотдан фойдаланишига тўсиқ қўйилди. Бизга нима керак: арзон маҳсулотми ё инвесторми?”\n“Биринчи марта чегаралар очилганда одамлар Қозоғистонда маҳсулотлар худди текин, арзон деб ўйлади-да, олиб келаверди, — деди Фазлиддин Рўзиев. — Лекин ҳозирги ҳолат билан солиштириб кўриш мумкин, бугунги кунда ўзимизнинг маҳсулотлар сифат ва нарх жиҳатидан қўшни давлатлардаги билан тенглашди. Агар биз маҳаллий ишлаб чиқарувчини қўллаб-қувватлаб, нарх сиёсатини назорат қилиб, ишлаб чиқариш параметрларига эътибор берсак, талаб қўйсак, бу эртага, албатта, ўз мевасини беради. Агар сиз айтгандай, аҳолига арзон бўлсин деб иморт божини бекор қилсак, бу иқтисодий нуқтаи назардан бу яхшиликка олиб келмайди”.\nБизнинг фикримизча, ҳали республикада ишлаб чиқарилаётган кўп маҳсулотлар сифати, чидамлилиги харидорлар талабига жавоб бермайди. Уларнинг сифати тобора яхшиланиб бориши учун импорт божини бекор қилиш шарт эмас, аслида рақобат муҳитини яратишда божларни камайтириб, ўзимиздаги маҳсулотлар нархи билан мувофиқлаштиришнинг ўзи етарли. Шунда ўзимизда ишлаб чиқарилган маҳсулотлар нархи асоссиз оширилиши ва спикуляция ривожланишига чек қўйилади. Ҳамюртларимиз сифатсиз маҳсулотни қиммат нарҳда сотиб олишга мажбур бўлмайди.\nKalit so`zlar: божларни ошириш, импорт, соғлом рақобат\nЎзбекистонда мандарин нархи қанча?\nmanzur.uz / 11.12.2020 413\nmanzur.uz / 09.11.2020 244\nРоссия ва Туркия доллардан воз кечди\nmanzur.uz / 13.10.2019 497\nВа ниҳоят Тошкент циркини таъмирлашга ҳам навбат келди\nСудочье кўлида 278 гектар қамишзор қандай ёниб кетди?\nmanzur.uz / 24.06.2021 6\nmanzur.uz / 20.05.2021 81\nmanzur.uz / 15.05.2021 101\nmanzur.uz / 15.05.2021 65\nmanzur.uz / 12.05.2021 240


Путин 17 сентябрь куни Қирғизистон раҳбари билан учрашиб, уни туғилган куни билан табриклайди\n19:19 / 15.09.2016\nРоссия федерацияси президенти Владимир Путин 16 сентябрь куни МДҲ давлатлари саммитида иштирок этиш учун Бишкекка ташриф буюради. 17 сентябрь куни эса у Қирғизистон президенти Алмазбек Атамбаев билан икки ёқлама учрашув ўтказади. Бу ҳақдаРИА Новости ахборот агентлиги Россия президентининг ёрдамчиси Юрий Ушаковга асосланиб хабар берган.\n"17 сентябрь куни эрталаб президентимиз Атамбаев билан учрашади. Шу куни Атамбаевнинг 60 йиллик юбилейи муносабати билан, эҳтимол, тадбир ўтказилар", деган Ушаков.\nУ Путиннинг Атамбаевга ҳозирлаб қўйган совғасига тўхталган.\n"Мен у ерда битта эмас, бир нечта совғалар бўлишини айтмоқчиман, аммо улардан бири — давлат томонидан тортиқ қилинади", деган у.\nХабарда айтилишича, бўлажак учрашувнинг асосий мавзуси — иқтисодий ҳамкорлик бўлиб, шу жумладан, 12 августдан бошлаб Қирғизистоннинг Евроосиё иқтисодий иттифоқига аъзолиги борасида ҳам музокаралар олиб борилади.


Сут маҳсулотлари нархи қимматлашмоқда\nКасалланганлар сони 6 486 881\nВафот этганлар 383 177\nЖами овоз: 8319 та.\nЖами овоз: 18607 та.\nЖами овоз: 14354 та.\nЖаҳон бозорида сут маҳсулотлари нархи ўсишни бошлади.\nХусусан, жорий йилнинг 19 май куни GDT (Global Dairy Trade) нинг 260-ким ошди савдосида кичик бўлсада юқорилаш қайд этилди. Яъни сут маҳсулотларнинг нарх индекси мусбат 1 фоизга ошиб, 1 килограмми ўртача 2,907 АҚШ доллардан баҳоланган.\nШунингдек, сариёғ нархи 1,9 фоизга тушган бўлса, сувсизлантирилган сут ёғи 2,7 фоизга ўсган. Тўлиқ сут кукуни нархи 0,5 фоизга пасайиб, ёғсиз сут кукуни нархи 6,7 фоизга ошган. Лактоза нархи ҳам 15,6 фоизга кўтарилди. Казеин нархи 1,9 фоизга, "Чедар" пишлоғи нархи 6 фоизга пасайди.\nУмуман, GDT нинг навбатдаги ким ошди савдосида 16 787 тонна сут маҳсулотлари сотилган бўлиб, бу аввалги савдолардан 345 тоннага кўпдир. Савдо иштирокчиларининг сони 172 та.\nМаълумот ўрнида, Global Dairy Trade форвард шартномалари айланмаси бўйича йирик халқаро савдо платформасидир. GDT ким ошди савдоларида 100 дан зиёд давлатлар сут маҳсулотлари билан иштирок этади.\nКиритилди: 16:59 20.05.2020. Ўқилди: 2303 марта. Фикрлар сони: 0 та.\nКоронавирус: Ҳиндистонда вирус юқтирганлар сони 200 ми...


Марказий Осиё давлатларининг ривожланиш истиқболлари: Туркманистонда давлат раҳбарларининг саммити бўлиб ўтмоқда\n05 Avgust 21:50 / Published in Ўзбекистон янгиликлари\nМарказий Осиё давлатлари раҳбарларининг маслаҳат учрашуви: истиқболлари\n5-6 июл кунлари Марказий Осиё давлатлари раҳбарларининг учрашуви бўлиб ўтади. Бу Шавкат Мирзиёев ташаббуси билан 2017 йилда ташкил этилган учинчи тадбир. Унинг мақсади — минтақа давлатлари ўртасидаги ҳамкорликни мустаҳкамлаш. Якуний натижа Марказий Осиё давлатларининг Россия Федерациясининг таъсиридан қатъи назар, битта геосиёсий бирликда ҳамкорлиги бўлиши мумкин.\nБу сафар тадбир Туркманистонда бўлиб ўтмоқда. Ашхобод Ўзбекистон, Қозоғистон, Тожикистон ва Қирғизистон раҳбарларини қабул қилади. Мамлакатлар раҳбарлари ҳар бири минтақани ривожлантиришга қаратилган ўз ташаббуслари билан чиқади. Хусусан, экология, савдо, миллий хавфсизлик ва маданият мавзуларига тўхталилади.\nБундан ташқари, тадбир доирасида «Марказий Осиё юқори мартабали аёллари учрашуви», миллий таомлар ва маданий қадриятлар кўргазмаси бўлиб ўтади.\nТаъкидлаш жоизки, Марказий Осиё мамлакатлари саммит учрашувларини мунтазам ўтказиб туради, буни минтақалараро логистика, савдо-сотиқ ва ҳудудий низоларни ҳал этиш борасидаги ютуқлар тасдиқлайди.\nАввал айтиб ўтганимиздек, Шавкат Мирзиёев Афғонистонда барқарорлик ва тинчликка эришишда ҳал қилувчи роллардан бирини ўз зиммасига олди. Ғарб сиёсатшуносларининг фикрича, Ўзбекистон Президенти қолган Марказий Осиё давлатлари раҳбарларини Афғонистон Ислом Республикасининг минтақавий иттифоққа қўшилиш зарурлигига ишонтиришни режалаштирмоқда. «Афғонистондаги можарони ҳал қилиш масаласини муқаррар равишда бир нечта Мирзиёев кўтаради, шунга қарамай, айнан Тошкент Кобулнинг интеграцияси фойдасига ижобий қарор қабул қилиш муҳимлигини таъкидлаб, ўз-ўзидан туриб олади».\nШунингдек, кун тартиби ЕОИИ ва КХШТни муҳокама қилишга асосланган бўлиши керак. Яъни, Тожикистон, Қирғизистон ва Қозоғистон аъзолиги. ЕОИИ ва КХШТга аъзолик иштирокчи мамлакатларни Евроосиё минтақасининг геосиёсий оғирлигини биргаликда излаб, ушбу ташкилотларнинг манфаатларини кўриб чиқишга мажбур қилади.\nМарказий Осиё давлатлари раҳбарларининг маслаҳат учрашуви юқори савияда ўтказилмоқда. Мирзиёевнинг ташаббуси, ҳақиқатда, уюшманинг минтақавий даражасига ўтишга тайёрлигини кўрсатади. Эҳтимол, янги субъект аллақачон мавжуд бўлган ЕОИИ ва КХШТ билан зиддиятни бошлаши мумкин.\nБалки йиғилишда, агар Россия минтақа давлатларининг кейинги бирлашувининг олдини олишга қарор қилса, ҳаракат режасини ишлаб чиқиш керак бўларди, дейди ғарблик экспертлар.\nTagged under: БОШ, ДАВЛАТ, МАРКАЗИЙ ОСИЁ, маслаҳат учрашуви, САММИТ\nТошкент вилояти: ноёб пушти пеликан қутқарилди\nУкраина Мустақиллик байрамида парад ўтказади: Россия матбуоти нимадан норози


БОЛАГА ВАҚТ ҚАДРИНИ ЎРГАТИШ гўдакликдан бошланади — Ishonch Gazetasi\nРуҳшуносларнинг аниқлашича, жажжи бола қуйидагиларга қараб вақтни англайди: муҳим ҳодиса, ёрқин таассуротлар ёки бирор воқеанинг содир бўлишини кутиш. Бирон-бир ҳодисани катта одам «Бу ўтган ҳафта содир бўлди», деб айтса, бола эса умуман бошқачасига тасвирлайди. Масалан: «Бу нарса менга қизил машина олиб беришганда содир бўлган эди» ёки «Бу нарса бувимникига борганимизда бўлади», деб айтади. Шунга кўра, болалар учун фақат икки замон мавжуд: ўтган ва келаси замонлар. Ҳозирги замон ҳақида эса уларнинг тушунчаси шаклланмаган, ҳозирги замон деганда улар «айнан ҳозир», «шу сония» деб тушунишади.\nҲатто энг жажжи болачалар ҳам ўзлари кундалик содир бўладиган ҳодисаларни кўриш ва кузатиш орқали вақтни идрок этади: тонг тундан кейин, тун эса кечки овқат ва эртак ёки алладан сўнг келишини. Агар ота-она ҳар куни «хайрли тонг», шунингдек, «хайрли тун» тилайдиган бўлса, жажжи болакай вақтнинг қандай ўтишини тушунишни тез ўрганиб олади. Лекин асосан болакайлар тафаккури кузатиш орқали ривожланади, мавҳум тушунчалар билан ўйлаш эса уларга бир оз мураккаброқдир. Вақт эса айнан мавҳум нарсалар категориясига киради — вақтни кўриб бўлмайди, эшитиб ва ушлаб ҳам бўлмайди. Шунга қарамай барчамиз, ёшимиздан қатъи назар, вақтнинг ўтаётганини ҳис қила оламиз. Ҳатто гўдакларда ҳам табиий вақтни сезиш ҳисси мавжуд — улар ўзларининг биологик соатлари ёрдамида вақтни мўлжаллай олади.\nТаъкидлаб ўтиш жоизки, қатъий режим (тартиб)га эга болалар вақт тушунчасини яхшироқ англайди. Уларнинг организмлари маълум ритмга мослашади ва бирор вақт оралиғи ҳақидаги тушунча уларда тезроқ пайдо бўлади. Режими бўлмаган болаларда, масалан, тушлик тановул қилиш пайти ҳар куни ҳар хил бўлган болаларда эса унинг акси бўлади.\nПредмет сифатида эса соат болаларни 3-4 ёшда қизиқтира бошлайди. Айниқса, зеҳни ўткир болалар шу ёшдаёқ вақтни аниқлаш салоҳиятига эга бўлади. Соат милларини аниқ билмаса ҳам 3-4 ёшдаги болалар ҳатто ўз ўйинларида ҳам вақтнинг мутаносиблигини белгилай олади. Мисол учун, катталарга тақлид қилган тарзда ўз ўйинларида қўғирчоқ ёки айиқчаларига «Соат уч бўлди, тушлик қиладиган пайт бўлди», деб айтади.\nБоланинг биринчи олти ойида нутқнинг илк ривожланиши бошланади — шу илк ривожланиши ёрдамида кейинчалик боланинг она тилида талаффузи шаклланади. Жараён кечикишсиз содир бўлиши учун эса бола кўпроқ катталар билан уларнинг «тили»да мулоқотда бўлиши керак. Кўпчилик ота-оналар эса эндигина нутқи шаклланаётган болага «яримта» тил билан гапириб, катта хатоликка йўл қўйишади. Натижада болага мутахассис — логопед ёрдами зарур бўлиб қолади.\nАввал ва кейин\nАвваламбор, боланинг вақт ҳақидаги тассаввурини ривожлантириш учун 1,5-2 ёшда қуйидаги тушунчалар билан таништириш керак: «аввал», «кейин», «ҳозир», «олдин», «кейин», «яқинда», «анчадан кейин» ва ҳоказо.\nБуларни болага ўргатиш учун алоҳида маъруза ёки дарслар керак эмас, фақатгина хатти-ҳаракатларга изоҳ беришнинг ўзи кифоя. Масалан, «Аввал бориб юзимизни ювамиз, сўнг нонушта қиламиз, кейин эса сайр қиламиз», деб изоҳлаш лозим. Айнан шу базавий тушунчалар боланинг хотирасида чуқур жойлашади. Шунингдек, нафақат кундалик ишлар, балки болага айтиб берилаётган ҳар қандай ҳодиса ёки уруғдан ўсимлик ўсиб чиқиши, қуртдан капалак пайдо бўлиши каби табиат қонунлари ёрдамида ҳам вақт тушунчасини сингдириб бориш мумкин.\nКейинчалик эса аниқ вақт оралиғини билдирувчи тушунчаларга ҳам ўтса бўлади. Аста-секинлик билан бола бугун, эртага ва кеча каби тушунчаларга эга бўлади. Буни англаш осон бўлмаслиги мумкин — бошида болалар кўпинча бу сўзларни адаштиради (Ахир, бу ҳақиқий мавҳумлик-ку?!).\nЎтилган вақт тушунчаларини мустаҳкамлаш учун болага кўпроқ саволлар бериш даркор. Масалан, «Кеча боғчада қандай ўйин ўйнадинг?» ёки «Эртага қаерга боришимизни биласанми?». Бу тушунчаларни бола батамом ўзлаштириб олгандан кейин эса «индин» ва «кечадан олдинги кун» тушунчаларини ҳам ўргатса бўлади. Шу билан бир вақтда болани тақвимга, яъни ҳафта кунлари ва ойларга ўргатиш мумкин. Болага чиройли расмлар билан безатилган тақвим олиб, хонасига илиб қўйсангиз бўлади.\nАлбатта, бола бир зумда барчасини эслаб қололмайди — поғонама-поғона ўрганаверсин. Ҳар тонг болага бугун қандай ҳафта куни, сана ва ой эканини таништиринг. Болага кеча ва эртага қандай ҳафта куни эканини тақвим ёрдамида аниқлашни ўргатиш мумкин. Бундай расмлар атайдан уюштирилган бўлиб эмас, балки ўйин, суҳбат ёки бирор бир режа муҳокамасининг бир қисми бўлса, мақсадга мувофиқ бўлади. Бола ҳафта кунларини яхшироқ эслаб қолиши учун ҳафтанинг душанба куни кечки пайтидан бошлаб якунланиб бораётган кунни тақвимда белгилашни бошланг. Якшанба куни эса етти кун ўтганини, яъни ҳафта якунланаётганини тушунтиринг. Шунда бола кўриш қобилияти ёрдамида ҳам вақт тушунчасига эга бўлади.\nЯна бир қизиқарли усул мавжуд. Катта катакли тақвимга ҳар бир кунига пиктограмма каби оддий расмлар чизиш мумкин. Бундай расм айнан ўша куни содир бўлган ҳодисани акс эттиради. Масалан, арғимчоқда учиш, зоопаркка бориш, меҳмонга бориш ёки аквариум учун янги балиқ сотиб олиниши каби. Шунингдек, кутилаётган ҳодисаларни ҳам белгилаш мумкин — бассейн, театр ёки тўгаракка бориш. Бундан ташқари, оила аъзоларингизнинг расмларини ёпиштириб, уларнинг туғилган кунларини белгиласа бўлади. Шундай дарслар ёрдамида бола кутилаётган ҳодисаларга ҳозирлик кўришни, вақтни тақсимлаш ва унинг қадрига етишни ўрганади.\nВақтни фаҳмлаш — онгнинг энг ўрганилмаган сирларидан бири. Ҳозирги кунда илм-фан бу ҳодисани ўрганиш тараддудида. Инсоният ёши улғайган сари вақт тез ўтишини аллақачон фаҳмлаган, лекин нега? Илм-фан бу саволга қуйидагича жавоб беради: боланинг онги жуда катта миқдордаги янги маълумотларни қабул қилади. Лекин улғайган сари ойнаи жаҳон, интернет тармоқлари, газета ва журналлардаги битмас-туганмас маълумотлар кўп бўлишига қарамай, янги, ўрганилмаган қирралар борган сари камайиб бораверади.\nИкки яшар бола йил фасллари нима эканини тўлиқ тушуна олади. Куз, қиш, баҳор ва ёзда қандай ўзгаришлар бўлиши, об-ҳавонинг ўзгариши, дарахтларда қандай янгилик рўй бериши, одамлар об-ҳавога қараб ҳар хил кийинишларига боланинг эътиборини қаратинг. Ҳозирда қор қоплаган кўчалар яқиндагина қандай экани, дарахт барглари қандай тусда бўлгани, ариқдаги сув қандай бўлганини биргаликда эсланг. Ана шундай оддийгина суҳбатлар фасллар тушунчасини шакллантиради. Албатта, бола бир зумда ойлар кетма-кетлигини ёд эта олмайди. Уларни қайта-қайта тушунтираверинг. Шунингдек, болага ўқиб бераётган эртакларингиз ҳам вақт тушунчасини ҳосил қилишга ёрдам беради. Чунки деярли барча эртакларда вақт ҳақида айтилган бўлади.\nБола ҳафта кунлари, ойлар ва фаслларни тўлиқ ўзлаштиргандан кейингина вақт тушунчасининг энг мураккаб ҳисобланган қисмига ўтиш мумкин. Яъни соатга! Бунинг учун у 1 дан 12 гача бўлган сонларни билиши даркор. Бунинг учун махсус болалар соатидан фойдаланиш осонроқ. Чунки бундай соатларнинг соат миллари, рақамлари катта ва аниқ бўлади. Соат мили қандай ҳаракатланишини, сўнг эса дақиқа милларини тушунтиринг. Соат рақамлари ҳақида маълумот беринг. Аввал 0 дан 12 гача бўлган вақт тушунчасини изоҳланг. Болага кечаси соат 3 ва кундузи соат 3 бўлишини таништиринг. 5-7 ёшлар оралиғидаги болакай бу каби маълумотларни тўлиқ қабул қилиши ва эслаб қолиши табиий ҳол.\nСўнгра эса ҳар куни вақт машғулотларини олиб боринг. Масалан, эрталаб бола уйғонган, тушлик қилаётган ёки ухлашга тараддуд кўраётганда соат миллари қаерда бўлиш кераклигини ўргатиш мумкин. Одатда, агар катталар ўта кўп савол беравериб ошириб юбормаса, болалар бундай нарсаларни тез ва бажонидил ўрганади.\nУйчи туманидаги 9-мактаб ўқитувчиси\nБоёвут «бекат»идан – Япониягача


АҚШда 2 бошли илон топилди(Видео)\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари АҚШда 2 бошли илон топилди(Видео)\t16:19, 12 апрель 2016\tАҚШнинг Канзас штатида яшовчи фуқаро Жейсон Тэлботт икки бошли илонни видеога олиб, интернетга жойлаштирди. Унинг айтишича, илоннинг бир боши иккинчисига қараганда тажовузкор эди. У ҳатто мана шу боши билан видеога тушираётган кишига ҳамла қилмоқчи бўлган. Бироқ, илоннинг иккинчи боши ҳужум қилишга халақит берган.\nМутахасисларнинг фикрича, икки бошли илонлар табиатда жуда кам учрайди. Афсуски, улар узоқ яшамайди.


Фуқароларнинг ишончи давлатнинг асосини ташкил қилади - Anhor\nAnhor Все посты Фуқароларнинг ишончи давлатнинг асосини ташкил қилади\nФуқароларнинг ишончи давлатнинг асосини ташкил қилади\nБу ёлғоннинг жамиятимизга кириб бориши ҳақидаги мақоланинг давоми. Биринчи бўлимда Абдулла Абдуқодиров ёлғон ҳаётимизнинг барча жабҳаларига кириб келгани ҳақида ёзган эди. Буни давлат ҳокимияти ва бошқаруви органлари фаолиятида, дин, оила, шахслараро, давлат-фуқаролик, тадбиркорлик ва ижтимоий муносабатларда кўриш мумкин. Ўзбекистон аҳолисининг мутлақ кўпчилиги ёлғонга нисбатан ҳар қандай даражадаги муносабатларда унга разил, номақбул нарса сифатида муносабат билдириш қобилиятини ўз ботинида ўлдиргандек таассурот пайдо бўлади. Жамиятимиз ёлғонни оддий нарса, ҳаёт меъёри сифатида қабул қилади.\nМустақилликкача партия номенклатураси Ўзбекистонда “халқ номидан” давлатни бошқарган, халқ истеъмоли молларидан тортиб, табиий бойликларгача бўлган барча нарсаларни тақсимлаб берган ҳаёт хўжайини эди. Мустақилликка эришгач, 1992-йилда Ўзбекистон Конституцияси қабул қилиниб, унинг 7-моддасида: “Халқ давлат ҳокимиятининг бирдан бир манбаидир. Ўзбекистон Республикасида давлат ҳокимияти халқ манфаатларини кўзлаб ва Ўзбекистон Республикаси Конституцияси ҳамда унинг асосида қабул қилинган қонунлар ваколат берган идоралар томонидангина амалга оширилади”-деб кўрсатилган\nЎзбекистонда халқ ўз ҳаётига оид энг муҳим қарорларни қабул қилишдан деярли бутунлай четлаштирилди. Бунга Ўзбекистон халқининг иқтисодий, ижтимоий ва маданий ҳаётини тартибга солишга оид барча даражаларда – Вазирлар Маҳкамасидан тортиб маҳаллий ҳокимларгача, ҳеч қандай муҳокамасиз, баъзан аҳоли манфаатларига зид равишда қабул қилинган кўплаб қарорларни мисол қилиб келтириш мумкин.\nМоҳиятан партия номенклатураси ўрнига халқ ресурсларини, айрим ҳолларда ҳатто аҳолини бошқарадиган давлат амалдорлари, уларга алоқадор миллионерлар ва олигархлар ҳокимияти келди. Шундай қилиб, биз уялиб сукут сақлаётган халқ ҳокимияти ҳақидаги энг катта ёлғон ҳаётимизга кириб келди.\nЎтмишнинг кўзга кўринган таҳлилчиларидан бири Ф.Энгельс жамият ҳаётида тенг иштирок этиш тамойилини бузувчи давлатнинг институционал асосларининг емирилишининг сабаби сифатида жамиятнинг имтиёзли ва имтиёзсиз аъзоларга бўлинишини алоҳида кўрсатди.\nЎзбекистон Конституциясининг (ҳокимият институтларига тааллуқли нормалар бундан мустасно) ҳеч бўлмаганда амалга оширишнинг институционал ва қонунчилик механизмларига эга бўлган ва уларга қатъий риоя қилинадиган биттагина моддасини ҳам айтиш қийин. Расмий ҳокимият институтлари мавжуд бўлган даврда мамлакатимизнинг асосий қонуни – Конституция нормаларининг бузилиши, менимча, жамиятимиздаги ёлғон гапларнинг асосий сабабларидан бири, тўртинчи ўн йилликдан буён бир жойда депсиниб турганимизнинг асосий сабабларидан биридир.\nКонституция ишламаса, барча фуқароларнинг, ижтимоий, давлат, диний ва бошқа институтларнинг ҳуқуқлари етарли даражада таъминланган қонун устуворлиги тантанаси ҳақида гапириш қийин.\nҚонунлар танлама ишласа, ижтимоий адолат нормалари бузилади, жамиятда ишончсизлик кучаяди. Бу ишончсизлик ишлаб чиқариш муносабатларини нотўғри талқин қилади ва уларни бузади: ишлаб чиқарувчи жаҳон ҳамжамиятида тан олинган кафолатлар, масалан, режалаштирилган бюджет маблағларини олгандан кейин ҳам маҳсулот чиқармайди. Сабаби, давлат кўпинча инфляция даражасини ҳисобга олмаган ҳолда ҳам муддатлар, ҳам ҳажмлар бўйича панд беради. Давлат экспертизаси ҳали лойиҳа экспертизаси даражасида маблағлар миқдорини асоссиз равишда камайтиради. Харажатлар сметасини бўрттириб кўрсатиш, ақл бовар қилмайдиган рентабелликни кўрсатиш истаги шундан келиб чиқади. Буюртмачи буни жуда яхши билади ва шунга мос равишда ўзининг “пасайтириш ўйинини” ўйнайди. Шундай қилиб, ҳамма ёлғон гапиради ва буни яхши билади, ёлғон давлат билан бизнес алоқаларининг умумий атрибутига айланиб бормоқда.\nАйнан халқ манфаатлари тўғрисидаги ёлғон алоҳида хўжалик юритувчи субектларга давлатнинг улкан моддий, молиявий ва ҳатто табиий ресурсларини тасарруф этишда монопол, чексиз ҳуқуқ берилишига олиб келади.\nЁки яна бир жуда типик мисолни олайлик: давлат ижтимоий аҳамиятга эга лойиҳаларни амалга оширишни режалаштирмоқда, уларни молиялаштириш учун катта миқдорда маблағ ажратади, ресурсларни мавжуд банклар орқали йўналтиради. Банклар кўпинча расмий сабабларга кўра, қайтмаслик хавфини яхши билган ҳолда, бизнес тажрибаси бўлмаган шахсларга шубҳали лойиҳалар учун катта миқдордаги кредит ресурсларини беришга мажбур бўлишади.\nНатижада, банкир ўз таваккалчилигини суғурталаш ва банк маржасини ошириш учун ҳийла-найрангларни ўйлаб топишга киришади: у гаровга қўйилган мулкни, гарчи қонун бунга йўл қўймаса ҳам, профессионал баҳоловчининг баҳосидан бир неча баравар паст нархда баҳолайди. У қўшимча равишда турли комиссиялар ва суғурта тўловлари билан ўйлаб топади, ҳам юридик шахслардан фуқаролик ва тадбиркорлик жавобгарлигини аралаштириб, гаровга қўйилган мулкнинг муассисларидан ҳам, эгаларидан ҳам, ҳам жисмоний, ҳам юридик шахслардан қайтариш кафолатларини талаб қилади.\nМутлақ қонунсизлик ва нолойиқлик билан ёнма-ён ёлғончиликнинг бундай мисолларини ўнлаб келтириш мумкин. Уларнинг моҳияти бир хил: биз ёлғонни ўзимиз ишлаб чиқарамиз, бунга ўзимиз ишонишни бошлаймиз, биз буни қилишга ҳаракат қиламиз. бошқаларни ишонтирамиз ва кейин у бизни моддий ва маънавий йўқотишларга маҳкум қилганда, биз ўзимизни жуда ҳайратлангандек кутамиз.\nЎзининг виждонсиз амалдорлари ва мутахассисларининг хатти-ҳаракатлари билан ёлғон яратаётган давлат бунинг эвазига ўз фуқароларининг ҳалол хатти-ҳаракатларига умид қила оладими? Бу риторик савол, албатта.\nЁлғон транзакция харажатларининг ошишига олиб келади. Давлат ва банклар фирибгарликдан суғурта қилишнинг баъзан узоққа чўзилган усулларини яратиш орқали юзлаб ва минглаб одамларнинг ҳаётини чидаб бўлмас ҳолга келтиради.\nБундай тизимда, ҳатто жуда ақлли тарзда тузилган шартномалар ҳам, одатдаги расмий тартиб-қоидалардан ташқари, уларни амалга ошириш учун юзлаб марта кўпроқ куч ва харажатларни талаб қилади. Баъзан бу қоидага кўра бундай бизнеснинг асосланишини шубҳа остига қўяди.\nДавлат ёлғон ва ёлғонга йўл қўймасликнинг барча усулларини, биринчи навбатда, қонун устуворлигини ўрнатиш орқали рағбатлантириши, адолат меъёрларини тасдиқловчи тушунчалар ва институтларнинг ривожланишига ҳар томонлама ҳисса қўшиши керак, чунки иккинчиси қонуннинг қатъий талабларига ҳар доим ҳам мос келмайди.\nБунда давлат ва давлат институтлари ўзларидан бошлашлари керак:\nмамлакат Конституциясининг 11- ва 12-моддаларида назарда тутилган ҳокимиятни тақсимлашнинг кенг кўламли жараёнини бошлаш;\nбюджет маблағлари ҳисобидан молиялаштирилаётган лойиҳаларни турли соҳа мутахассислари томонидан шаффоф ва чуқур экспертизадан ўтказмасдан, ушбу лойиҳа ҳаётига бевосита дахлдор бўлган одамларнинг фикрини инобатга олган ҳолда қарор қабул қилмаслик;\nбошқа томонларнинг, шу жумладан рақобатчиларнинг манфаатларига тажовуз қилиш орқали ҳеч кимнинг эксклюзив мавқега эга бўлишига йўл қўймаслик;\nсолиқларни минималлаштириш, шу билан бирга давлат аппаратини сезиларли даражада қисқартириш ва энг асоссиз инвестиция харажатлари ва бизнес субсидияларини камайтириш.\nДемак, умумий ишончни қайтариш, ёлғонни ҳаётимиздан босқичма-босқич йўқ қилиш инсон маънавиятини шакллантиришнинг бирламчи бўғини сифатида давлатнинг ҳам, диний институтлар, оиланинг ҳам биргаликдаги масъулиятидир.


Таҳлиллар шуни кўрсатмоқдаки, бугунги мураккаб жараёнда иқтисодиётни пандемия шароитида барқарор ишлашга мослаштирган, аҳолининг яратувчанлик қобилиятини тўғри йўналтирган мамлакатларгина катта йўқотишларга дуч келмаслиги мумкин. Бу борада Ўзбекистонда ҳам имкониятлар етарлича. Айниқса, туризмни ривожлантириш орқали салмоқли натижаларга эришиш мумкин. Бу билан нафақат соҳанинг ўзи, балки унга хизмат кўрсатувчи умумий овқатланиш, транспорт, чакана савдо каби йўлдош тармоқларда ҳам иш жойлари ташкил этилади.\nДавлатимиз раҳбарининг 2020 йил 19 июндаги “Туризм соҳасини санитария-эпидемиологик хавфсизликнинг кучайтирилган режими талабларига қатъий риоя қилган ҳолда ривожлантиришга доир қўшимча чора-тадбирлар тўғрисида”ги қарори ҳам юқоридаги мақсадларга хизмат қилади.\n3 та аэропорт “Очиқ осмон” режимига ўтади\nҚарорга мувофиқ, 2021 йил 1 январдан 2023 йил 31 декабрга қадар меҳмонхонага берилган тоифа сақланган тақдирда, тегишли йил якунига кўра улардан тоифаси учун ундирилган йиғим суммасининг 50 фоизи ўзларига қайтарилади. Ушбу имтиёз орқали 29 та тоифага эга меҳмонхонанинг 3 миллиард сўмга яқин маблағи ўз ихтиёрида қолиши кутилмоқда.\n2020 йил 1 августдан бошлаб рейслар сони ва йўналишлари бўйича чекловлар бекор қилиниб, хорижий авиакомпанияларга бешинчи даражадаги ҳаво эркинлигини назарда тутувчи “Очиқ осмон” режими “Андижон”, “Бухоро” ва “Урганч” халқаро аэропортларида халқаро ҳуқуқ нормаларига мувофиқ жорий этилади. Бу эса, ўз навбатида, юртимиз аэропортларининг жозибадорлигини янада ошириб, минтақадаги “хаб” аэропортларга айланишига замин яратади.\nЯна бир жиҳат: бугунгача халқаро парвозлар икки томонлама битим асосида амалга оширилган. Яъни, дейлик, “Ўзбекистон ҳаво йўллари” АК Туркияга иккита авиарейсни амалга оширадиган бўлса, улар ҳам шунча миқдорда рейсларни йўлга қўйиши мумкин эди. Эндиликда юқоридаги қарор билан бундай чекловлар олиб ташланиб, халқаро авиакомпаниялар “Очиқ осмон” режими жорий этилган халқаро аэропортларга доимий қатновларни амалга ошира олади.\nҚарор билан инвесторлар 2023 йил 31 декабрга қадар янги дор йўлларини қуриб фойдаланишга топширса, харажатларининг бир қисми Туризм соҳасини қўллаб-қувватлаш жамғармаси ҳисобидан қопланади. Бунда ҳар бир 500 метр йўл учун 1 миллиард сўмгача маблағ ажратилади. Худди шундай, туристик зона ва қишлоқ жойларда тадбиркорларнинг намунавий лойиҳалари асосида енгил конструкцияли ўтовлар, контейнерлар, сендвич панелларни қуриш харажатларининг бир қисми ҳам Давлат бюджети ҳисобидан қопланади. Бунда ҳар бир жой учун 5 миллион сўмгача миқдорда маблағ ажратилади.\nЭнди гидлар ҳам ўзини ўзи банд қилган фуқаро саналади\nМаълумотларга кўра, ҳозирги кунда юртимизда сертификатга эга минг нафардан зиёд гид фаолият юритади. “Туризм тўғрисида”ги қонунда гидларнинг ҳуқуқ ва мажбуриятлари кафолатларган бўлса-да, иш билан бандлик, иш стажи ва пенсия ҳисоби масалалари очиқ қолаётган эди. Эндиликда, гид (гид-таржимон), экскурсия етакчиси ва йўриқчи-йўл бошловчилар ўзини ўзи банд қилган шахслар рўйхатига киритилиши ҳам уларга катта имкониятлар яратади. Хусусан, бу билан соҳага қизиқувчи ёшлар сони, чет тилларини, мамлакатимиз тарихини ўрганишга бўлган талаб ортади.\nЎзбекистонда ҳам нодавлат музей ва галереялар иш бошлайдиган кунлар яқин. Чунки мазкур қарорга асосан, 2020 йил 1 июлдан 2023 йил 1 июлга қадар нодавлат (хусусий) музейлар, бадиий галереялар ва ҳунармандчилик марказларининг асосий фаолият тури бўйича фойда солиғи, мол-мулк ва ер солиқлари ҳамда айланмадан олинадиган солиқ ставкалари белгиланган миқдорга нисбатан 50 фоизга камайтирилади. Бу, албатта, хизматлар бозорида янги турларнинг пайдо бўлиши ва соғлом рақобатга имкон яратади.\nТуристларга пул тўланади. Нега?\nАлбатта, юртимизга келаётган сайёҳларнинг саломатлигини асраш ҳам долзарб масала. Ана шу мақсадда “Ўзбекистон. Хавфсиз саёҳат КАФОЛАТЛАНГАН” (“Uzbekistan. Safe travel GUARANTEED”) санитария-эпидемиологик хавфсизлик тизими жорий этилмоқда.\nТуроператорлар томонидан хорижий туристларга хизмат кўрсатиш карантин даврида фақат ушбу тизимнинг хавфсиз объектлари реестрига киритилган туризм ва ёндош инфратузилма объектларида ташкил қилинади. Туристларга хизмат кўрсатувчи объектларда тизим мажбурий тартибда жорий этилади.\nШунингдек, қарорга мувофиқ, дунёда биринчи марта Ўзбекистонда янги амалиёт жорий қилиняпти. Яъни, Ўзбекистон ҳудудида ташкил этилган саёҳат давомида хорижий туристлар коронавирус (COVID-19) инфекциясини юқтириб олган тақдирда, уларга 3 минг АҚШ доллари миқдорида компенсация тўлаб берилади.\nЧегараларда “Fast track” хизмати жорий этилади\n“Заҳириддин Муҳаммад Бобур” номидаги халқаро аэропортга хуш келибсиз!” Яқин келажакда Андижонга борсангиз, аэропортда сизни ана шундай калом билан кутиб олишади. Гап шундаки, юқоридаги қарор билан “Андижон” халқаро аэропортига “Заҳириддин Муҳаммад Бобур” номи берилди. Мамлакатимизнинг бошқа халқаро аэропортларини номлаш учун оммавий танлов эълон қилинади.\nҚарор билан сайёҳларга чегаралардан ўтиш жараёнида максимал қулайликларни назарда тутувчи кўплаб янгиликлар жорий этилмоқда. Жумладан, 2021 йил 1 январдан бошлаб “Ғишткўприк” ва “Хайратон” халқаро назорат-ўтказиш пунктларида мавжуд инфратузилма доирасида чегарадан тезкор ўтиш механизмлари — “Fast track” хизмати жорий этилади. У пуллик асосда амалга оширилади.\nБундан ташқари, Aйдар-Aрнасой кўллар тизими, Тўдакўл кўли ҳудудида туристик зона, Зомин туманида умуммавсумий, қишки ва ёзги дам олиш масканлари ташкил этилади. “Пиёда туристик маршрут”, “Ўзбекистон — умидли ва шифобахш замин” (“Uzbekistan — hope and healing land”), “Clean&Eco” лойиҳаларини амалга ошириш режалаштирилган.\nУмуман олганда, мазкур ҳужжатда туризмни ривожлантириш мисолида бугунгидек мураккаб шароитларда ишлаш кўникмасини шакллантириш, кам ресурс ва маблағ сарфлаб, кўпроқ натижага эришиш ва бу орқали аҳолини барқарор даромад билан таъминлаш бўйича яна кўплаб чора-тадбирлар ўрин олган. Уларнинг ижроси тадбиркорларга, аҳолининг кенг қатламларига янги фаолият турлари билан шуғулланиш, янги сайёҳлик маршрутларини очиш, “Туризм маҳалласи”, “Туризм қишлоғи”, “Туризм овули” орқали янги иш ўринларини ташкил этишга шароит яратади.


«Ҳоким ҳақиқатлари»: Китоб тумани раҳбари Xabar.uzда чиққан танқидга жавоб берди\n«Ҳоким ҳақиқатлари»: Китоб тумани раҳбари Xabar.uzда...\n12.11.2021 09:37 0 2398\nАввал сайтимизда «Икки ҳокимга «икки» баҳо: Китобдаги «Обод қишлоқ» уч йилдан бери обод бўлмаяпти» номли танқидий мақола эълон қилинганди.\nУнда Қашқадарё вилоятининг олис Катта Тўпчоқ қишлоғида «Обод қишлоқ» дастури чала қолгани, қишлоқ марказидаги бино эса хароба аҳволда ётгани, атрофи чиқиндихонага айлангани қаламга олинган.\nXabar.uz мухбирининг хабар қилишича, Китоб тумани ҳокими Алишер Зокиров мақолага муносабат билдирди ва ҳудудга келиб нашр вакили ва маҳаллий аҳоли билан учрашув ўтказди.\nБир соатдан зиёд давом этган суҳбат давомида ҳоким тумандаги муаммолар ва мақолада «уриб чиқилган» мавзу юзасидан саволларга жавоб берди.\nАлишер Зокировга кўра, туманда бу каби муаммолар ортида Китоб ҳудуди бюджетидаги камчиликлар, тушумларнинг камлиги ва иқтисодий ҳолатнинг мураккаблиги турибди.\n— Китоб туманининг иқтисодий ҳолати ҳавас қиларли эмас. Фуқароларнинг солиқлардан катта қарздорлиги мавжуд. Бу ишни биров четдан қилиб бермайди, ўз ҳисобимиздан қилишга мажбурмиз. Мана рақамлар: тумандаги жами аҳолининг бюджет қарздорлиги 5 млрд 900 млн сўм. Биз турган Тўпчоқ МФЙ фуқароларининг ер ва мулк солиғидан қарздорлиги 632 млн 13 минг 978 сўм. МФЙда 66 та фермернинг жами 294 млн 697 минг 800 сўм қарзи бор. Ушбу бино 2019 йилда ўйламасдан бузиб ташланган (аввалги туман ҳокими даврида — таҳририят). Энди ўзингиз ўйланг, бюджетнинг бундай кўринишида чала ишлар ҳақида ўйлаш муаммо. Биз Хайробод қишлоғида дастурни жадаллик билан давом эттиряпмиз. Улуғбек айланма йўлида катта ишлар қилинди. Тўпчоқдаги камчиликларга ҳам навбат келади, — деди Китоб тумани раҳбари.\nҲокимга кўра, 2021 йил якунига қадар қишлоқдаги камчиликларни бартараф этишга имконият йўқ. Лекин Алишер Зокиров мазкур муаммо 2022 йилда ҳал қилинишини айтди.\n— Мен халқдан, хусусан матбуотдан ҳеч нарсани яширмайман. Мазкур муаммони бу йил ечишга шароит йўқлигини очиқ тан оламан. Лекин 2022 йил бу харобани гўзал кўринишга келтирамиз, обод қиламиз. Шу ўринда бир мулоҳаза: бу ернинг ободончилиги аввало ҳокимиятнинг вазифаси, буни эътироф этаман. Қаранг, чиқиндихоналар пайдо бўлиб, тупроқлар уюлиб ётибди. Буни аҳолининг ўзи бирлашиб ёки МФЙ раиси ёрдамида эпақага келтирса бўлади. Ўзим моддий ёрдам берардим. Нега шуни ҳеч ким ўйламади? Ҳамма вазифани ҳокимиятга топшириб қўйишдан осони йўқ. Ҳаммамиз аввало ўзимизни ислоҳ қилишимиз керак, — дея сўзини хулосалади ҳоким.\nҲокимнинг ваъдасидан аҳолининг кўнгли бир қадар таскин топди. Аммо барибир айрим саволлар очиқ қолаверади: туппа-тузук бино нега ўйламасдан бузиб ташланган? Иморат чала ташлаб кетилгач, нега ижрочиларга чора кўрилмаяпти, қурувчи корхона вакили қаерда, нималар билан банд? Бизда шунчалик қаернидир бузиб ташлаш ва чала ташлаб кетиш осонми? Нега кимнингдир масъулиятсизлиги деб аҳоли жабр тортиши керак?\nСаволлар кўп. Афсуски, аниқ жавоб топиш жуда-жуда мушкул.\nҳоким Китоб тумани


ИнтерФУТБОЛ :: «Барса»дан қочган кипер «Аякс»да порлади...\n«Барса»дан қочган кипер «Аякс»да порлади...\nАТИГИ 300 КИШИ ЯШАЙДИГАН ҚИШЛОҚДА УЛҒАЙГАН АНДРЕ ОНАНА ТАРИХИ. «Тоттенхэм»-нинг ЧЛ ярим финали илк ўйинида чорасиз қолганида айнан шу йигитнинг хизмати катта бўлди. «Аякс» 23 йил бадалига илк марта еврокубоклар доирасидаги сафар учрашувида ўз дарвозаси дахл-сизлигини сақлаб қолди ва Мадрид финали сари катта қадам ташлади. Лондондаги баҳснинг бош қаҳрамони сифатида бемалол Амстердам клубининг камерунлик голкипери Андре Онанани кўрсатиш мумкин. Тўғри, «Тоттенхэм» ўша оқшом голга тортадиган яққол вазият яратгани йўқ, лекин инглизлар бутун ўйин давомида рақиб жарима майдонида юқори ҳароратни ушлаб туришди. Яъни «шпорлар» имкон туғилиши билан тўпни қанотлардан марказга - Фернандо Льорентега узатишдан чарчашмади. Онана эса тўпга ҳар сафар ишонч билан чиқиб бориб, хавфни бартараф этаверди. У ҳаттоки, 11 мертли нуқта атрофига йўлланган энг мураккаб узатмаларга пешвоз чиқишда ҳам бирор марта хатога йўл қўйгани йўқ. Рақамларга қаранг: Онана 90 дақиқа давомида 7 марта ўз жойини ташлаб, тўп йўлига отилди ва уларнинг барчаси муваффақиятли чиқди. Камерунлик кипернинг уринишларидан бири якунида эса, «Тоттенхэм» Ян Вертонгенсиз қолди. Оддий айтганда, Андре ўша оқшом дарвозабон жарима майдонида қандай ҳукмронлик қилиши кераклигини қойилмақом даражада кўрсатиб берди.\nАндре Онана Камеруннинг овлоқ гўшаларидан бирида улғайган. Аниқроқ айтганда, 2005 йилги маълумот бўйича атиги 300 киши яшайдиган қишлоқда. Хуллас, «Аякс» киперининг жонажон ўлкаси ҳаттоки, ҳар нарсани билувчи google тизимига ҳам маълум эмас. Лекин youtube қишлоқча билан таниш. Чунончи, иқтидорли голкипер ҳақида ўша ерда ҳужжатли фильм суратга олинган. Тўғри, Андре Камерундан анча эрта чиқиб кетган. Футбол билан машҳур Самуэль Это~О академиясида шуғуллана бошлаган қизиққон голкипер 13 ёшида «Барселона» фахри - Ла Масияда пайдо бўлади. Камерунлик «шаҳар кўрмаган» йигитча Барселонада шундай «ҳунар»лар кўрсатадики, асти қўяверасиз. У шунинг баробарида дарвозабонлик иқтидорини ҳам тўлиқ намойиш эта олади. Ҳар ҳолда, Ла Масия мутахассислари камерунлик «бебош» йигитни академиянинг умидли тарбияланувчилари терма жамоасига бежиз киритишмаганди. Бироқ Андре якунда «Барса» тизимидан қочади ва катта жанжал юзага келади...\nХўш, қандай жанжал? Аслида «Барселона» ўз даргоҳида 5 йил таҳсил олган Андрега шартнома таклиф қилади, аммо у негадир «Аякс»га қочиб кетади. «Ҳа, биз расман янги келишув тайёрлаб, Онанадан имзо чекишини сўрагандик. Бироқ у жавоб бермади ва «йўқолиб» қолди, - дея воқеа тафсилотларига тўхталган эди «Барселона» спорт директори Андони Субисаррета. - Кейинроқ «Аякс» вакиллари клуб Онана билан шартнома тузганини маълум қилишди. Очиғи, голландларнинг бундай иш тутишлари - бизга, «Барселона»га нисбатан ҳурматсизлик. Улардан ҳеч ҳам шундай муносабат кутмагандик...». Жанжалнинг моҳияти шуки, «Аякс» ва «Барселона» ўртасидаги алоқалар азалдан яхши. Ҳа, Андре Онана туфайли ўртадаги ришта узилиши ҳеч гап эмасди. Лекин «Барса»нинг кўпни кўрган мутахассислари Амстердам клубига эътироз билдириш билан чекланишди. Яъни муҳокама ёки судлашишни ортиқча билиб, «Онана воқеаси»ни шунчаки, унутишди. Зеро, улар самарали академияга эга ва кучли ижрочиларни катта саҳнага олиб чиқиш салоҳияти бор клуб билан душман бўлиб қолишни истамасдилар. Дейлик, каталонияликлар яқинда Френки де Йонг трансферини сотиб олишди. Бордию, «Барса» Онана масаласида «Аякс» билан тортишганида нима бўларди? Эҳтимолки, ёш дарвозабонни ўз сафига қайтарарди, аммо бундан қандай наф чиқарди? Қисқаси, испан клубининг Андрега қаттиқ ёпишиб олмагани барчага яхши бўлди. Айниқса, ёш дарвозабонга. Қолаверса, икки жамоанинг ўзаро алоқалари бузилмади...\nАндре Онана вақтида Ла Масиянинг умидли тарбияланувчилари терма жамоасидан жой олганди...\nАндре Онананинг Голландиядаги ишларига келсак, унинг фаолиятида битта муайян вазият катта роль ўйнади. Камерунлик футболчи Эредивизион доирасидаги илк ўйинларидан бирида пенальтини бартараф этди ва амстердамлик мураббийлар ишончига кирди. Ўшанда «Гоу Эхед Иглз» клубига қарши баҳсда ҳисоб очилмаган ва рақиб ғалабани ўз томонига оғдириш учун реал имконият ҳосил қилганди. Лекин Андре ўта мураккаб зарбадан ке-йин тўпни мўъживазий тарзда қайтариб юбориш баробарида асосий кипер - Яспер Силлессенни таркибдан батамом «сиқиб» чиқарди. Энг қизиғи, амстердамликлар кейинчалик уни айнан «Барселона»га сотишди. Онана шу-шу «Аякс» дарвозасини ишонч билан қўриқламоқда, барқарорлиги билан алоҳида ажралиб турибди. У нафақат тўпга чиқишда беназир, балки оёқ билан ўйнаш бобида ҳам чакки эмас. Голкипернинг ўзи бу устунлигини болалигида кўпинча дарвозада турмагани, аксинча, майдонда тўп тепгани билан изоҳлайди.\n «ПСЖ» Франция кубогининг «алмаштирилмас» соҳиби эди. Ҳар ҳолда, парижликлар охирги 4 йилда мамлакат кубогини ҳеч кимга беришмаган (жамоа музейидаги миллий биллур соврин сони - 12та). «Ренн» эса нуфузли совринга охирги марта 1971 йили эга чиққанди.\n «ПСЖ»нинг сенсацион мағлубиятидан кейин ОАВда яна жамоанинг ички муаммолари ҳақида ёзилмоқда. Таъкидланишича, футболчилар ўртасида ўзаро алоқалар яхши эмас. Мисол учун, Неймар финалдан кейин таркибдаги ёш футболчиларни танқид остига олди. Бразилиялик юлдузнинг иддаосига кўра, уларда нафақат нисбатан тажрибали ўйинчилар, балки мураббийларга нисбатан ҳам ҳурмат ҳисси йўқ. «Кийиниш хонасида ўзимизни чин мардлардек тутишимиз, жипслашишимиз шарт. Жамоамиздаги аксарият ёшлар эса ўйлашдан кўра, гапиришни хуш кўришади. Улар аввало, катталарга қулоқ тутишни, уларни ҳурмат қилишни ўрганишлари керак. Шахсан мен катта футболдаги йўлимни худди шундай бошлаганман», — деди Неймар ESPN мухбирларига.\nАндре Онана «Аякс» сафида жами 135 марта майдонга тушди, «қуруқ» ўйинлари сони - 58та. Айни пайт transfermarkt.de «Аякс» кипери трансферини 35 млн. еврога баҳоламоқда. Шунга мувофиқ айтсак, Онана ҳозирда жаҳон футболидаги 10 нафар энг қимматбаҳо кипердан биридир. Эътибор беринг, Уго Льорис («Тоттенхэм»), Мануэль Нойер («Бавария») ва Бернд Лено («Арсенал») каби дарвозабонлар нарх бўйича Онанадан орқадалар.


Мазкур анжуман арафасида уюштирилган йиғилиш қатнашчилари Россияда журналистлар ўлдирилиши давом этаётганига қарши глобал миқёсда ўтказилаётган кампания масаласини муҳокама қилди. Айрим нотиқлар йиғилишда ҳукумат расмийлари қатнашмагани сабабли бу борадаги мубоҳасалар натижа бермайди, деган фикр билдирди.\nРоссия парламентидаги мустақил депутат Владимир Рижков россиялик журналистлар дуч келаётган қийинчиликлар ҳақида гапириб: “Бизнинг журналистлар ҳимояланмаган. Бу эса журналист Россияда жуда хавфли касб бўлиб қолаётганини, жамиятимизда кўплаб муаммолар борлигини англатади. Ҳозир жамиятда коррупция чуқур илдиз отгани, мамлакатда жуда кўп жиноятлар содир этилаётгани тасдиқловчи ғиж-ғиж фактлар борки, бу ҳақда ёзган журналистлар ҳар доим катта таҳлика остида бўлади”, - деди.\nҚайта-қайта таклиф этилганига қарамай, Россия ҳукумати вакиллари ва президент Владимир Путин Журналистлар халқаро федерациясининг уч йилда бир марта бўладиган навбатдаги қурултойида иштирок этмади.\n“Бугун сўзга чиққан нотиқлар томонидан “қоралаш”, “муҳокама қилиш”, “ҳукуматга қандайдир билдиришлар йўллаш” каби сўзлар тилга олинди. Биз конгресс дастуридан ташқари одамларнинг ўлими масаласини муҳокама қиляпмиз. ... Айтилаётган гапларни эшитиши керак бўлган Россия ҳукумати вакиллари бу ерда йўқ. Ёки бу чиқишлар Россия телевидениеси орқали кўрсатилади, деб ўйлаяпсизларми”, - дейди 2006 йил октябрда ўлдириб кетилган Анна Политковская ишлаган “Новая газета” газетаси бош муҳаррири Дмитрий Муратов.\nЖурналистлар халқаро федерацияси ҳозир Россия дунёда Ироқдан кейин журналистлар учун энг хатарли давлатга айланганини маълум қилмоқда.\nТашкилот таҳлилчиси Жон Крауфутнинг билдиришича, 1993 йилдан бери Россияда 289 журналист ўлдирилган ёки бедарак йўқолган. Уларнинг энг кичиги 19 ёшда бўлиб, ўтган йил сентябрда ўлдирилган. Бир неча йил олдин ўз уйида пичоқлаб ўлдирилган энг кекса журналист эса 80 ёшда бўлган. Суиқасд қурбони бўлган журналистларнинг қирқ етти нафари аёллардир.\nЖон Крауфут сўзларига кўра, ўлдирилган журналистлар сонининг кўплиги кишини хайратга солади. Аммо бу Россияда журналист бўлиш хатарли эканини кўрсатувчи 20 та белгидан бири, холос.\nЕвропада хавфсизлик ва ҳамкорлик ташкилотининг матбуот эркинлиги бўйича вакили Миклос Ҳарасци журналистларнинг ҳукумат томонидан ҳимоя қилинмаслиги уларга қарши зўравонликлар кучайишига йўл очишини айтади.\n“Сўз эркинлигини таҳқир, жисмоний ҳужум ва қотилликдан ташқари яна бир нарса қўрқитади, бу ҳам бўлса, ҳукуматларнинг ана шу таҳқирлар, ҳужумлар ва қотилликларга панжа орасидан қараётганидир”, - дейди ЕХҲТ вакили.\nСССРнинг собиқ президенти Михаил Горбачевнинг журналистлар конгрессида фахрий меҳмон сифатида қатнашиши кутилаётган эди. Бироқ анжуман бошланишига бир неча дақиқа қолганда у қўнғироқ қилиб қатнаша олмаслигини айтди.


АҚШда жанговар лазер қуроли ўрнатилган зирҳли машина синовдан ўтказди — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ Jahon/АҚШда жанговар лазер қуроли ўрнатилган зирҳли машина синовдан ўтказди\n0 1 005 Less than a minute\nАҚШ ҳарбийлари MEHEL 2.0 (Mobile Expeditionary High Energy Laser,мобил экспедицион юқори қувватли лазер) билан жиҳозланган зирҳли машинани полигонда синовдан ўтказди. Defense Aerospace нинг хабар беришича, машина Оклахомадаги «Томпсон Хилл» полигонида жанговар шароитга яқин шароитда ўтказилган. Машина учувчисиз учиш аппаратларни йўқ қилиш учун фойдаланилди.\nАмерикалик ҳарбийларнинг фикрича лазер қуроли кичик самолёт ва вертолётларни, шунингдек портловчи моддалар билан жиҳозланган учувчисиз бошқариладиган учиш аппаратларни йўқ қилишда қўл келади. Шунингдек лазер қуроли топилган мина ва қўлбола портловчи ускуналарни ҳам тезкорлик билан зарарсизлантиришда ҳарбийларга яқиндан ёрдам беради.\nЛола Каримова АҚШга кўчиб ўтди…ми?


24867 Ўқиш режими + -\nБу гулшан ичраки, йўқдур бақо гулига сабот,\nАжаб саодат эрур, чиқса яхшилик била от.\nБуюк олим, мутафаккир, шоир, давлат арбоби Алишер Навоий таваллудига қарийб VΙ аср бўлган бўлса-да, тараққиётнинг илгарилаб кетиши, илм-фан соҳаларининг ривожланиши, кишилар дунёқаришининг ўзгариши у зотнинг илмий меросларини ўрганишга бўлган талабни асло камайтирмади. Алишер Навоий ижодини тўлиқ англаш тушуниш учун араб, форс, қадимий туркий тилларни ўрганиш билан бирга, Қуръони карим, ҳадис, тасаввуф илмларини ҳам чуқур билиш талаб этилади. Чунки Навоий асарларида ифода этилган май, соқий, ишқ, қадаҳ, хум, майхона каби атамалар рамзий истилоҳни ифода этишга йўналтирилган. Ишқ, бу – дунё муҳаббатидан йироқ асл маҳбуб – Холиққа бўлган муҳаббатдир.\nМаърузаларнинг бирида юртимиз уламоси Анвар қори Турсунов ҳазратларига жамоатдан бир киши «Устоз, Алишер Навоий ҳазратлари диний руҳдаги асарлар ёки шеърлар ҳам ёзганмилар?» деб савол берганларида, устоз Анвар қори Турсунов саволни «Ҳазрат Алишер Навоий диний бўлмаган асарлар ҳам ёзганмилар?» деб ўзгартирсангиз тўғри бўлар эди», деб жавоб берган эканлар. Бу билан устоз ҳазрат Алишер Навоийнинг барча асарлари остида тасаввуфий теран ғоя, ҳаққа бўлган чин муҳаббат ғояси илгари сурилганига ишора қилганлар. Ўзбекистон қаҳрамони, халқ шоири Эркин Воҳидов оммавий ахборот воситаларидан бирига берган интерьвюларида «Навоийни билмаган ўзбек ўзбекми?» дея, Навоийни билишлик, бу – у зотнинг ижодларини ўрганиш ва тушунишга бўлган интилишдир», дегандилар. Чунки бутун умрини Навоий ижодини ўрганишга бағишлаган ҳар бир адабийтшунос олим Навоий ижодини бир умр ўргандим-у, бу уммон тагига ета олмадим, деган. Бунга буюк адиб Миртемирнинг сўзлари ҳам яққол далил бўла олади. Уларнинг иш хоналаридаги китоб жавонига катта қилиб рус шоири Пушкиннинг сурати, бир чеккага эса Алишер Навоий ҳазратларининг суратлари қўйилган экан. Шунда уларга ҳазиломуз: «Қани сиздаги ватанпарварлик? Буюк бобомиз суратларини чеккага қўйиб, рус шоири Пушкиннинг суратини ўртага қўйибсиз?» деганларга, «Мен Пушкиндан уялмайман. Унинг барча асарларини ўқиб ўргандим. Лекин Ҳазратга қарашга уяламан. Уларнинг асарларини ақл билан ҳам, қалб билан ҳам англаб етолмадим...» деган эканлар.\nБуюк бобокалонимиз асарларидаги замона тараққиётидан илгарилаб кетган ғоялар ҳар замон ўрганувчисини ўйга солиши, чуқур тафаккур сари чорлаши шубҳасиз. Мазмундаги теранлик, чуқур маънодан ташқари асарларда қўлланган адабий санъат турлари, кенг сўз бойлиги ҳам аввалида ўқувчини бир оз қийнагандек туйилади. Аввалига ўқувчи шеър ёки ғазалларни ташқи маъносинигина фаҳмлай олади. Аммо изланишда, ўрганишда давом этар экан унга асардаги яширин ички маъно, тасаввуфона ғоялар ҳам очила боради. Бугунги глобаллашув, турли маънавий таҳдидлар замонида ёшларда миллий маънавий иммунитетни шакллантиришда Алишер Навоий асарларининг, ундаги ватанпарварлик, фидоийлик, эл-юртга садоқат ғояларининг ўрни беқиёс:\n«Одами эрсанг демагил одами\nОниким йўқ халқ ғамидин ғами»,\nдея ёзган ҳазрат Навоий шоир, мутафаккир бўлиш билан бирга, кучли давлат арбоби ҳам эдилар. Убуюк зот 1469–1472 йилларда муҳрдор, 1472–1476 йилларда вазир, 1487–1488 йилларда Астрободга ҳокимлик қилдилар. Ушбу йиллар давомида шаҳзодалар ўртасидаги турли низоларни чиройли, одилона ҳал этиб, кўплаб қонли тўқнашувларнинг олдини олдилар. Ҳокимлик даврида эса доимо халқ билан мулоқотда бўлиб, уларнинг талаб ва эҳтиёжларини ўргандилар. Эл-юрт манфаати йўлида кўплаб мадрасалар, ҳаммомлар, йўллар, кутубхоналар қурдирдилар. Сув етмаган ҳудудларга сув олиб бориб, янги каналлар қаздирдилар, эскиларини таъмирлатдилар. Илмга ташна ёшларни қўллаб- қувватладилар.\nСўзимизга ҳазратнинг ушбу сўзлари ҳам далилдир:\nБилки, бу наф ўзингга кўпракдурур.\nБадиий тафаккурнинг серқирралиги нуқтаи назаридан олганда жаҳон адабиётида Алишер Навоийга тенг келадиган сиймо йўқ. Турли халқ ва миллатларнинг таниқли адабиётшунослари, шоиру ёзувчиларининг эътирофи фикримиз далилидир.\nФранцуз шоири Луи Орагон: «Навоий жаҳон шоирлари орасида туриб, баралла овоз билан ўз ғазалларини ўқимоқда. Замонанинг энг буюк шоирлари – чилилик Неруда, кубалик Гилен, испаниялик Алберти, филаделфиялик Лонгфелло ва бошқалар бу зот қаршисида тиз букадилар. Навоийнинг адабий мероси дунё халқлари қалбида асрлар давомида яшаб келди ва бундан кейин ҳам яшайверади».\nБу каби эътирофлардан кейин бутун жаҳон халқлари тан олиб турган ва ўзларига намуна деб билаётган ватандошимиз ижодини, ундаги юксак инсоний ғояларни, соф тасаввуфий фикрларни нега энди ўз халқимиз ўрганмаслиги, қон-қонига сингдирмаслиги керак экан?! Аждодлари буюк юртнинг фарзандларимиз. Ўз йўлимиз, ўз динимиз, эътиқодимиз, бебаҳо миллий қадриятларимиз бор. Шундай экан, аждодларимиз йўлидан юрайлик. Яхшилик йўлида ҳамкорлик қилайлик, аждодларимиз каби ортимиздан асрлар ўтса ҳам, боқий қолувчи, инсониятни илму маърифат сари чорловчи бебаҳо илмий мерос қолдирайлик!\nХадичаи Кубро аёл қизлар Ўрта-махсус Ислом билим юрти\nАраб тилидан Абу Абдулқодир таржимаси Муҳаррир Зухра Ҳамдамова\n02:40 / 11.11.2017 2122\n00:54 / 25.11.2016 2299\nНавбатдаги намоз. Ҳар доимгидек масжидга кирувчиларга, Аллоҳнинг амрига Лаббай деб жавоб бераётганларга ҳавас билан қараб тургандим. Шу пайт масжидга бир эмас, давоми...\n05:52 / 12.02.2019 813\nБугун биз 15 аср аввал Пайғамбаримиз соллаллоҳу алайҳи васалламнинг табобат борасида айтиб ўтган тавсиялари ҳақида ҳикоя қиламиз. Шифокорларнинг тадқиқ давоми...\n03:21 / 24.11.2016 1144\n11:17 / 14 январь 70257


Янгиариқ туманида пиёдалар йўлкаси фермер томонидан бузиб ташланди\n12:34 / 29.03.2019\nҲар бир мамлакатнинг ривожланиш даражаси ва аҳоли турмуш тарзининг фаровонлиги кўплаб кўрсаткичлар билан баҳоланади. Улардан бири қаттиқ қопламали, асфальт йўллар мавжудлигидир.\nСўнгги йилларда Ўзбекистоннинг йўллар фонди жуда ҳам эскирганини, таъмирталаб бўлиб қолганини кузатмоқдамиз. Kun.uz таҳририятига келаётган мурожаатларнинг кўпчилиги айнан йўллар билан боғлиқ десак муболаға бўлмайди. Янги йўллар барпо қилиняпти, эски йўллар босқичма-босқич таъмирланяпти, аммо умумий ҳолатда бу чора-тадбирлар мавжуд йўллар фондининг ишдан чиқиш тезлигини қувиб ўтолмаяпти.\nЙўллар табиий равишда эскириб боради, бу тўғри. Аммо, баъзан одамлар, ташкилотлар унга билар-билмас зарар етказади, йўлларнинг ҳолатига масъул бўлган идоралар, маҳаллий ҳокимият эса бунга лоқайдлик билан қарайди.\nҚуйида мавжуд йўлнинг ўзбошимчалик билан бузиб ташланиши, бунга лоқайдлик қилиниши ва у келтириб чиқараётган оқибатлар ҳақида сўз юритамиз.\nХоразм вилояти, Янгиариқ тумани, Қўриқтом қишлоғидаги Ширшоли маҳалласида 9-сон умумтаълим ўрта мактаби бор. У 1972 йилда қурилган. Бу ерга 600 нафарга яқин ўқувчи 2-3 км масофа атрофидаги уй-жойлардан қатнаб, таълим олишади.\nМаҳалла аҳолиси маълумотига кўра, мактабни катта автомобиль йўли билан боғлаб турувчи асфальтланган тротуар - пиёдалар йўлкаси мавжуд бўлган. Ўқувчилар у орқали мактабга узоқ йиллар давомида бемалол, хавфсиз етиб олиш имкониятига эга бўлишган.\nСўнгги йилларда йўлканинг бир қисми емирилиб, кўмилиб кетган. Баъзи одамлар уйи олдидан ўтган йўлкани бузиб юборишган. Унинг энг катта - 250-300 метрлик қисми дала ери атрофидан ўтган.\nБир неча йил олдин, шу даладан фойдаланиб келган фермер «давлатникими, демак ҳеч кимники» қабилида иш кўриб, йўлкани бульдозер билан бузиб, ўзбошимчалик билан ариққа айлантириб юборган. Маҳаллий ҳокимият ва мутасадди ташкилотлар бунга эътибор қаратишмаган, жуда катта қийматга ва қимматликка эга бўлган давлат мулкини ҳимоя қилиш бўйича чора-тадбирлар кўрилмаган.\nҲозирги вақтда болалар йўлка йўқлиги сабабли, автомобиль йўлининг қатнов қисмидан юришга мажбур. Бу эса болаларнинг ҳаётига ҳам хавф солмоқда. Бундан ташқари, куз-қиш ёғингарчилик мавсумида лойдан кечиб ўтишга, иссиқ кунларда чанг-тўзон ичидан мактабга боришга мажбур бўлишмоқда.\nШиршоли маҳалласида истиқомат қиладиган аҳоли маҳаллий ҳокимият ва мутасадди ташкилотларга бир неча марта йўлкани тиклаб беришни сўраб, мурожаат қилган бўлишига қарамай, шу пайтгача ҳеч қандай ўзгариш бўлмаган.\nЙўлларнинг ҳолати – фуқароларнинг маҳаллий ҳокимият иши ҳақидаги фикрларини шакллантирадиган муҳим омиллардан биридир. Агар йўлларнинг ҳолати яхши бўлса, одамларнинг оғири енгиллашади, узоғи яқинлашади, турмуш шароити яхшиланади, турли қулайликлардан баҳраманд бўлишади. Агар ёмон бўлса-чи? Йўлларнинг бузиб ташланиши натижасида ноқулайликка дуч келаётган, ҳаёти хавф остида қолаётган аҳолининг кайфияти қандай бўлиши мумкин?\nМаҳаллий ҳокимият одамларнинг давлат мулкига, яъни умумхалқ фойдаланадиган мулкка нисбатан ҳурматини тиклаши шарт. Қатнов йўллари, пиёдалар йўлкасини ноқонуний қурилишлардан, панжара ва тўсиқлардан тозалаш лозим. Ўзбошимчалик билан давлат мулкига зарар етказаётган шахсларга нисбатан қонуний чораларни қўллаш керак. Агар давлат мулкига бўлган ҳурмат тикланса, бунда нафақат давлатнинг, балки барча аҳолининг манфаати ҳимояланган бўлади.\nОта-боболаримиз йўлларни, кўприкларни барпо қилиш, одамларга озор берадиган, ноқулайлик туғдирадиган оддий нарсаларни йўлдан олиб ташлашни энг яхши савоб амаллардан бири деб билишган. Биз эса йўлнинг ўзини бузиб ташлаяпмиз...\nАвтомобил йўлларида сифатсиз қурилиш ишларини олиб борган 7 та буюртмачига 468 млн сўм тўлаб берилмади\n10:32 / 23.06.2022\nСирдарёда йўлларни таъмирлаш жараёнида бюджет пулларини талон-торож қилиш ҳолатлари аниқланди\nГурлан ҳокими юқорироқ лавозимга тайинланди. У аввалроқ ҳайфсан олган ва фермерларга таҳдид қилганди\n17:40 / 11.06.2022\nТошконликлар қачонгача чанг ютиб яшайди?


Саддам Ҳусайн саройи антиқа буюмлар музейига айлантирилди\n17:06 / 29.09.2016\nИроқ жануби-шарқидаги Басра шаҳрида жойлашган Саддам Ҳусайннинг собиқ саройи музейга айлантирилди. Бу ҳақда Luxury Listings ёзмоқда.\nМузейда ноёб ва антиқа буюмлар намойиш қилинади. Бу буюмларга милоддан аввалги 400 йилларга тааллуқли тангалар ва кулолчилик идишларини киритиш мумкин. Директорнинг сўзларига кўра, кўргазма учун саройнинг танланганига сабаб, зулм ўрнини инсонийлик эгаллаганидир.\nМолиявий етишмовчилик сабаб музейда фақатгина битта зал ишламоқда. Залнинг аъло даражада таъмирланиши учун 750 минг доллар маблағ йўналтирилган. Моддий ёрдамни Британиядаги хайрия ташкилоти ажратган.\nИроқнинг собиқ раҳбари бу ерда 2003 йилга қадар яшаган эди. Кейинчалик сарой британиялик аскарлар учун емакхонага айлантирилганди.\nМаълумот учун, Саддам Ҳусайн Ироқни 1973 йилдан буён бошқара бошлаган. 2003 йилнинг баҳорида Ироқда АҚШ, Буюк Британия ва Австралиядан иборат коалиция уни қўлга олди. 2006 йилда Ҳусайнга нисбатан ўлим жазоси ўқилди ва у ўша йилнинг 30 декабрь куни ҳукм амалга оширилди.\nСаддам Ҳусайн сарой\nАҚШ Ироққа Саддам Ҳусайнга тегишли бўлган қадимий шахматни қайтариб берди\nМадуро ўзини Саддам Ҳусайнга ўхшатди\nАвстралиялик жуфтлик Франциядаги тарихий саройни тикламоқда\nАҚШнинг Ироққа бостириб киришининг асл мақсади ошкор қилинди\nИроқда диктатор Саддам Ҳусайнни илиқ хотиралар билан ёдга олишмоқда